00:21 / 13.01.2018\nСаудия Арабистонининг Жидда шаҳрида маҳаллий хотин-қизларга мўлжалланган биринчи автосалон очилди. Таъкидлаш жоизки, ўтган йилнинг кузида қироллик тарихида илк марта аёлларнинг машина бошқаришига рухсат берилганди.\nСалон саудиялик аёллар орасида катта қизиқиш уйғотмоқда. Улар автомобилларга доим қизиқишгани, бироқ аввал бундай ҳуқуққа эга бўлмаганликлари ҳақида айтишмоқда.\nЭкспозициянинг асосий қисмида ёқилғи кам сарф қилинадиган автомобиллар намойиш қилинган, салонга келган меҳмонларга фақат аёл-маслаҳатчилар ёрдам беришмоқда. Шу билан бирга, савдо марказининг ўзи ҳам аёллар томонидан бошқарилмоқда, ресторанларнинг барча ходимлари ҳам аёл кишилардан иборат.\nЎтган йилнинг сентябрида қирол Салмон ибн Абдул Азиз ол Сауд аёлларга ҳайдовчилик гувоҳномасини бериш ҳуқуқини тақдим этувчи фармонни имзолаган. Бунга қадар эса Саудия Арабистони аёллар машина ҳайдаш ҳуқуқига эга бўлмаган дунёдаги ягона мамлакат ҳисобланган.\nБундан ташқари, 2018 йилнинг 12 январида қиролликда аёлларга футбол ўйинларини томоша қилишга рухсат берувчи қонун кучга кирди, улар учун махсус трибуналарда жойлар белгиланган.


ИБРАТ БИЛАН ЯШАШ САОДАТДИР\nБугун Аллоҳ таоло жаннатмисол юртимизга ёғдираётган мўл-кўл неъматлари, энг асосийси 32 миллионли халқимиз заррача ҳадик нима билмасдан хотиржамликда ҳаёт кечираётганлиги ҳақида озгина фикр юритган киши борки қалби олам-олам қувончларга тўлади. Бугунгидек доруломон дамларни кўрган ҳар бир ақли расо инсон Яратганнинг неъматларини кўриб фикр юритиши, атроф-жавонибда бўлаётган ҳолатларга қараб ибрат олиши шубҳасиз. Зеро, муқаддаси динимиз таълимотлари ҳам мулоҳаза ила, ибрат олиб яшашга қаратилгандир.\nҚуръони каримнинг муборак ояти карималарини варақлар эканмиз, ундаги бир биридан ибратли, таъсирли қиссаларни ўқиб, уларнинг сўнгида албатта Аллоҳ таоло ўз бандаларини неъматлар борасида ақл юритишга чақирганига гувоҳ бўламиз. Жумладан Бани Исроил қавми қўрғонлари ичра беркиниб олиб, Аллоҳни, Унинг неъматларини эътироф этмасдан энди бизга ҳеч нарса бўлмайди деганларида, Аллоҳ уларнинг кўнгилларига ваҳима солиб, қўрғонларини вайрон бўлганини Ҳашр сурасининг дастлабки оятларида эслатар экан унинг сўнгида:\n“Ибрат олинг эй ақл эгалари” (Ҳашр сураси 2 оят) дейди.\nДоно халқимиз ҳам “Бирини кўриб фикр қил бирини кўриб шукур қил” деб бежизга айтмаган.\nСўнги пайтларда юртини ташлаб чиқиб кетишга мажбур бўлиб, бошқа давлатлардан пошпана излаб юрганларнинг қийинчилик ила тўла ҳаётлари ҳақидаги маълмотлар бот-бот такрорланиб турилибди.\n- Бельгия 2016 йилда 14 минг кишига бошпана берган.\n- 2016 йилнинг январь ойидан июнига қадар Германияга тахминан 171,5 минг Суриялик, 60,6 минг афғон ва 56,5 минг ироқлик ташриф буюрган, каби хабарларни эшитишга қулоқлар ҳам одатланиб қолгандек гўё. (Аллоҳ мазлумларга нажот берсин)\nАслини олганда инсоният вахшийлиги сабаб ўлимга юз тутган одамлар ва болалар ҳақида айтишга тилимиз ҳам, қаламимиз ҳам бормайди. Мана шу қочқинликда ўз уйи, ўз ватани, ўз тўшагидан айрилиб ўзга юртларда мустар бўлиб юрган инсонлар ҳам ўзга сайёрадан тушган эмас, балки улар ҳам худди сиз билан бизнинг тоифамиздан. Сиз билан бизга ўхшаб иссиқ-совуқни сезадиган, фарзандларининг қорни очлигию усти юпунлигидан юрак бағри қон бўлиб эзиладиган инсонлардир.\nКелинг бугун биз кўпроқ ибратланайлик. Дунёда ибратлар тўлиб тошиб ётган замонда, минглаб одамлар ўзга юртларда сарсону-саросимада юрганда бизни халқимиз кўчани тўлдириб ўз иши, юмушига, бозорга шошаётганини кўрамиз. Бу ниманинг белгиси?!\nМана шу илоҳий инъомларни ҳис қилган ҳолда ортимизда қолаётган 2016 милодий йил мустақил она Ватанимизнинг узоқ ва яқин ҳудудларда тинч-омон, фаровон яшаётган барча халқлар ҳаётида ҳам эсда қоларлик оламшумул жараён ва воқеаларга бой бўлганини хурсандчилик ила ёдга олгимиз келади.\nАллоҳ таолонинг марҳамати билан меҳнаткаш халқимиз ижтимоий-иқтисодий жабҳаларда катта муваффақиятларга эришдилар. Биргина Фарғона водийси билан боғловчи Қамчиқ тунелининг ишга туширилиши халқимизга улкан қувонч бағишлаб, бутун дунёнинг эътиборини яна бир бор гўзал Ўзбекистонимизга қаратди.\n“2016 йил Соғлом она ва бола” йили деб номланиб, шунчаки ҳамма шу ҳақда гапириб, пештоқларга осиб қўйилмади. Балки махсус давлат дастури қабул қилиниб, оламшумул ишлар амалга оширилганини ҳам ҳаммамиз кўриб, гувоҳи бўлдик.\nЎтган “Соғлом она ва бола” йилида хотин қизлар, хусусан оналар ва фарзандлар соғлиғига катта этибор қаратилди. Шаҳар, қишлоқларда ҳатто чекка ҳудудларда ҳам сиҳҳатгоҳлар, шифохоналар, болаларни даволаш муассасалари бунёд этилди ва замонавий тиббий жиҳозлар билан тўла таъминланди. Бунинг барчаси ҳазрати инсон омилига мустақил ва азиз давлатимиз, ҳукуматимиз томонидан кўрсатилаётган ғамхўрликнинг бир кўриниши десак, асло хато қилган бўлмаймиз.\nБугун неъмат ҳақида гапирилганда кўпчилик қимматбаҳо мошинаю, ҳашаматли ховли жойни тасаввур қиладиган бўлиб қолган. Аслида уйқуга кетиб уйғониш, янги куннинг бошланиши энг катта неъмат эканлигини англашимиз керак. Бир кунлик умрни қийматини ҳеч ким белгилай олмайди. Баъзиларни кўрамиз оёқда тураолмайди, оғзидан ҳар хил ножўя сўзлар чиқади. Баъзилар бебаҳо умр йилларини беҳуда ўтказиб юбораётганини кўриб ачинамиз. Бугунги таҳликали замонда барчамиз бир ёқадан бош чиқариб, ватан тақдирига дахлдорлик ҳисси билан яшасак, дунёдаги ҳолатлардан ибрат олсак юртимизнинг тинчлиги мустаҳкам, тараққиёти зиёда бўлади иншааллоҳ.\nМустақил давлатимизнинг президенти яқинда бўлиб ўтган соғлиқни сақлаш ҳодимлари билан учрашувида “Кечаги кун бугун тарихга айланди.Эртага бугун ҳам тарихга айланади” деган эдилар.\nҲазрати Умар р.а “Ҳисоб қилинишингиздан олдин ўзингизни ҳисоб қилинг, амалингиз (қиёмат куни) тарозуда тортилишидан олдин ўзингиз уни тортинг” деган эдилар.\nМўмин киши неъматнинг озига ҳам бепарво бўлмайди. Озида неъматни англаган бандаси кўпида ҳам ҳеч қачон лоқайд бўлмайди. У ҳар бир нарсадан муносиб ўз ўрнида фойдаланишга жидду жаҳд қилади. Келинг ҳар биримиз ортимизга боқиб ўтган умримизни бир сарҳисоб қилиб кўз олдимизга келтирайлик. У 30 йилми, 70 йилми, 80 йилми узоқ кенг кечалар, узоқ йиллар бор йўғи бир кунга тўғри келади холос. Ёши улуғ отахонларимизнинг гапларига эътибор берганимизда улар ёшлик кунларини кеча деб эслайдилар. Бу дунёда инсоннинг умри шундай тез ўтади. Бу бизнинг дунёдаги ҳисобимиз. Охиратда ҳам ҳудди шундай бўлишини Аллоҳ таоло эслатиб шундай дейди:\n“Улар уни (қиёматни)кўрган куни (бу дунёда қанча кўп умр кўрган бўлсалар ҳам) гўё бир оқшом ёки чошгоҳ пайти миқдорича тургандек бўлурлар” (Нозиот сураси 46 оят)\nҒафлатдаги инсоннинг мисоли ҳудди поездга минган кишининг мисолига ўхшайди: гўёки поездга минган кишининг ҳаёлида поезд тўхтаб турибди, бошқа мошиналар унинг ёнидан юриб кетаётгандек туйилади. Аслида ундай эмас, у ҳам поезд билан қўшилиб юряпди. Ёшларимиз куч қувватга тўла навқирон, ўспиринлик чоғларида мен шу ёшда турибман, бошқалар қарияпди, деб ўйлаб ғафлатда қолиб кетмаслиги керак. Балки оқар сув мисол ўтиб кетадиган умр йилларини ҳар сониясини ғанимат билмоқликлари лозим.\nАзизлар! “2017 йил Халқ билан мулоқот ва инсон манфаатлари йили”да яхши ниятларни қилайлик, эзгу ишларга бел боғлайлик. Бир нарсани унутмайлик, инсон ўтган умрдан бошқа нарсада орзу қилса бўлади. Аммо ўтган йиллар энди қайтиб келмайди. Уни энди қайтиб топа олмаймиз. Ўтган умримиздан ҳам ибрат олиб элу халқ, ватанимиз ва охиратимиз учун кўплаб хайрли ишларни амалга оширишга муваффақ бўлишни Аллоҳ таоло ҳаммамизга насиб айласин.\nКиритилган вақти: 19/01/2017 00:00; Кўрилганлиги: 11007\nМатериал манзили: https://www.sammuslim.uz/articles/ibrat-bilan-yashash-saodatdir\nЧоп этилган вақт: 25/09/2021 10:42


Шавкат Раҳмон – таржимон | www.ziyouz.uz\nБош саҳифа Илм ва фанАдабиётШавкат Раҳмон – таржимон\nЧоп этилган 12.09.2018 22.03.2018 МуаллифZiyouz.uz\nИстеъдодли шоир Шавкат Раҳмон моҳир таржимон эди. Шоирнинг ўзи тартиб берган “Сайланма”сида (1997) “Испан шеъриятидан таржималар” деган махсус бўлим бор. Ундан Хуан Рамон Хименес, Рафаэл Алберти, Федерико Гарсиа Лорка каби испан шоирларининг шеърлари ўрин олган. Тўғриси, испан шеърияти, айниқса, Лорка ижоди ва унинг бадиий дунёси Шавкат Раҳмонгача ўзбек китобхони учун сирли, номаълумлигича қолиб келди. Ўзбек ўқувчиси Лоркани Шавкат Раҳмон қалами ёрдамида таниди. Шунинг учун таржимонлар, таржимонлик, таржима санъати, айниқса, аслиятдан таржима хусусида гап очилганда, Шавкат Раҳмон ва Лорка номларини асло четлаб ўтиб бўлмайди.\nШ.Раҳмон айнан Лорка ижодини аслиятдан ўгириш истагида испан тили билан махсус шуғулланади, испаншунос олимлар билан ҳамсафар бўлиб Лорканинг юртига боради; лоркашунослар билан маслаҳатлашади; шу билан бирга ўша миллат шеъриятига хос поэтик образ ва шаклларни, ўша халқнинг миллий урф-одатларини синчиклаб ўрганади.\nЛорканинг “Энг қайғули шодлик” (1989) китобига кирган шеърлар таржимоннинг юксак поэтик маҳоратидан дарак беради. Таассуфки, биз испан тили ва адабиёти бўйича мутахассис эмасмиз. Лорканинг ўзбек тилида жаранглаб турган шеърларини аслият билан қиёслашга имконимиз йўқ. Бироқ “Энг қайғули шодлик”ни ўқиш жараёнида Шавкат Раҳмоннинг нақадар машаққатли бир юмушни қойилмақом адо этганини тасаввур қилиш қийин эмас. Нима демоқчимиз? Фикримизча, Лорка шеърларини таржима қилиш учун испан тилини билиш ва шоир бўлишнинг ўзигина етарли эмасга ўхшаб кўринади. Менинг тасаввуримда испан шоирларининг Гётеси сифатида намоён бўлган Лорка шеърларини таржима қилаётган инсон айни дамда Испания тарихи ва географиясини, тарихий шахслари ва халқ оғзаки ижодини, испан шеъриятига хос индивидуал назарияларни, миллий жанрларни, энг муҳими, миллат руҳини билиши лозим. Бундай фикрга келишимга сабаб, “Энг қайғули шодлик” шеърлар китобига ёзилган изоҳлар, тушунтиришлардир. Ўша сочилган изоҳларнинг ўзи муайян бир тизим асосида жамланса, Шавкат Раҳмоннинг лоркашунос сифатидаги махсус тадқиқоти пайдо бўлади. Дарвоқе, Лорка шеърларида кўп бора такрор келадиган “норанж” (апельсин), “трунж” (лимон) каби мева номининг испан шеъриятига хос махсус рамз, сўз-образлар экани, яъни улардан биринчиси “саодатли севги”ни, кейингиси “саодатсиз, алданган севги”ни англатиши изоҳлар ёрдамида аёнлашади.\nЛорка шеърларида образлар, туйғулар, дарду аламлар жуда миллий, жонли ва тиғиз ифодаси билан ажралиб туради:\nҚора босган сувида\nЧайқалади чорасиз” – чўнг маъноли, аммо кам сўзли ифодадан ҳайрон бўлиб, шеърни қайта ўқийсиз. Шоир қўллаган образлар қаринасидан тасаввур ёришади.\n“Тоғ пойида ўлтирар\nшамол хўрлиги келиб…”\nБу қисқа метафорада тоғ ва шамол “одам”лашади. Лорка шеъриятидаги бундай “эъжоз мақоми”, шоирона фасоҳат, қисқа бадиий ифода, сўзлар тежами Шавкат Раҳмоннинг эстетик дидига, шоирона таъбига маъқул келгани аниқ.\nЛорка шеърлари таржимаси жараёнида Шавкат Раҳмон адабий нутқни янги сўзлар билан бойитади (мишиқи, тупка, пўла, тиртиқ, долон, камолгул, буқавоз), баъзи ўринларда оғзаки нутққа хос унсурлар билан мисраларни жонлантиради (“сочвораман” – сочиб юбораман, “куйлаворгин” – куйлаб юборгин, “чайвол” – чайиб ол, “кийволган” – кийиб олган ва ҳ.к.), гоҳо зарурат юзасидан “кўр бақа”га “мундақа”ни қофия қилади.\nМаълумотларга кўра, ўз вақтида Лорка араб шеърияти билан ҳам ошно тутинган. Шу боис бир шеърий китобини “Тамарит девони” деб номлайди. Бироқ бу Шарқ мумтоз шеъриятига хос девон эмас. Гарчанд унда “қасида” ва “ғазал”лар номи бўлса ҳам, улар жанр эътибори билан Шарқ мумтоз шеърияти мезонларига мос келмайди. Лорка бундай тажрибаларга, ўз халқининг поэтик тафаккурини янгилашга жуда қизиққан бир ижодкор эди. Бу ҳол “Энг қайғули шодлик”дан ўрин олган бошқа шеърларнинг шаклий жиҳатларида ҳам кўринади. Матнни “пиллапоялар”га бўлиш, бош ҳарфлар ёки тиниш белгиларини қўлламаслик, шунингдек, шеър матнида баъзан қавс ичида ҳам мисралар бериш ҳоллари кузатилади. Ш.Раҳмон улардан бирига аҳамият бериб: “Лорка шеърларида қавснинг аҳамияти жуда катта. Кўпинча шоир қавс ёрдамида биринчи сатрга тамомила қарама-қарши сатрни айириб кўрсатади”, деб тушунтиради:\nРостданам бунда “шамол”нинг “сокин макон”га зид турганини англаш қийин эмас.\nЛорка шеърларини Шавкат Раҳмон таржимасида ўқир экансиз, испан юртининг мозаикаси – Ғарнота, Қуртоба, Андалус каби тарихий шаҳарлари, турли қадимий қишлоқлари, ғаройиб ўсимликларига, тошқин дарё ва сойлари, ўзига хос маъно ташийдиган осмон, юлдуз ва ойларига мафтун бўласиз; лўли, мавр, сувори, жандармларга дуч келасиз. Унинг шеърларида анкабут тўр тўқийди, сойлар шовуллаб шеър ўқийди, шом маҳали “муаззин қурбақа” пайдо бўлади, ўлим элчилари тимсоли саналган дабдабали суворилар отига қамчи уради; чигирткаларнинг тинимсиз чириллашлари қулоққа чалинади; бир қарасангиз, “боғ шомида олти лўлиқиз” ўйин тушади. “Дафн маросими”да “сариқ минорада қўнғироқ даранги” эшитилади. Тонг ёришаётган паллани тасаввур қилинг, бунда саҳар “норанжзор оралаб келади”. Айни дамда “зайтунзордан саҳарлаб зайтун терар хушрўй қиз”. Гоҳида “калтакесак инграйди, заифаси йиғлайди”. Изоҳларда: “Лорка ижодида ой ўлимнинг ўзи ёки ўлим яқинлашганидан дарак берадиган бир аломатдир”, деб таъкидланади. “Ой ўликдир, ўлик, аммо унга ҳаёт берар баҳор”. Баҳорий кайфият, ёшлик, шоирнинг орзуларга тўла “шойи юраги”, “баҳорий ёмғир”, “баҳорий қўллар” ўлимни енгади… Табиийки, Лорка шеърлари измида бундай шоирона ва равон фикрлашнинг бош сабабчиси Шавкат Раҳмоннинг таржимонлик маҳоратидир.\nТўғриси, Шавкат Раҳмон деганда одамнинг юрагида покиза, тоза туйғулар жўш уради, кўзи олдида чин шоир ва виждонли шахснинг сиймоси гавдаланади. Шавкат Раҳмон ижоди, айниқса, унинг таржимонлик фаолияти хусусида шунчаки, йўл-йўлакай ёзиш қийин. Шавкат Раҳмон қалбидаги завқни англаш учун, энг камида шоирнинг испан тили ва адабиётига бўлган меҳр-муҳаббатини, холис ниятини юрак-юракдан ҳис қилмоқ лозим.\nМен бир адабиёт муаллими сифатида ўзбек тилига дунё шеъриятидан таржималар тарихида Шавкат Раҳмон билан ёнма-ён Федерико Гарсиа Лорка ҳам бамисоли бирга туғишган оға-инидек жуда узоқ умр кўради, деб ўйлайман.\n← Аввалги Аввалги Шуҳрат Ризаев. Янги давр таржимачилигимиз кашшофи\nКейинги → Кейинги: Одил Ёқубов. Бир кошона сирлари (спектакль)


Саволга жавоб | Jahonnoma\nPosted on January 11, 2013 by Jahongir Muhammad\nСАВОЛ׃ Совет адабиётининг жонкуяри бўлган ва мустақиллик келиши билан тавба қилиб, кейин ИАКнинг маддоҳига айланган Озод Шарaфиддиновнинг ўғли Алишер Шарaфиддинов ишдан қувилди. Ҳар хил гаплар айтилмоқда, нега қувилган деб ўйлайсиз?(Жавлон).\nЖАВОБ׃ Алишер Шарафиддиновнинг Бош прокурор ўринбосари вазифасидан олингани сабабини сизнинг саволингиздан сўнг Тошкентдаги танишларим билан боғланиб, билиб олдим. Аслида Алишер Шарафиддинов Каримов командасидаги оддий пешкалардан бири эди, у бир мамлакатнинг Ички ишлар вазири ўринбосари, Бош прокурор ўринбосари, генерал бўладиган даражада лаёқатли эмас, дейишади. Лекин кимни лаёқатли дейиш мумкин?\nУ отасининг “каромати” билан вазифа олганига шубҳа йўқ. Халқимизда “отадан ўғил, моховдан невара” деган гап бор. Отаси золим Каримов ҳақида “Мустақиллик меъмори” деган китоб ёзиб, “Ўзбекистон қаҳрамони” унвонини қўлга киритганди. Бу ҳақда унинг тириклигида-2003 йилда ёзгандим ва “Тарихни титратган кунлар” китобида ўқишингиз мумкин. Ҳаётдан ўтиб кетди ва энди у ҳақда гапириш бефойда.\nГап шундаки, Алишер Бош прокурор ўрнига кўз тикиб, баъэи урусзабон журналистлар орқали Интернетга у ҳақда мақолалалар чиқартирган экан. Бу мақолаларни тўплаб, Каримовга олиб борса, “оқсоқол” уни кабинетидан қувиб чиқарибди. Чунки унгача Бош прокурор Интернетга мақолалар қаердан чиқаётганини аниқлаб, отахонига етказган экан. Каримов у тўплаган пулларини топширсин, деб буюрган. Шундан кейин шофери пора билан ушланган. Айтилишича, у бир неча миллион долларни ҳукуматга топширган ва бу видеога олинган экан. Агар ножўя одимлар отса, истаган пайтда қамашлари мумкин. Лекин уни жуда қўрқоқ ва индамай юради, ҳатто отасига ўхшаб, Каримов ҳақида китоб ёзиши ҳам мумкин дейишмоқда.\nБулар Тошкентдан олинган “гап”лар. Унинг отасини шахсан танирдим, аммо ўзини шахсан танимайман. Мана, саволингиз баҳонасида у-бу нарса билиб олдик. Қанчалик тўғрилигини вақт кўрсатади. Балки миш-мишдир? Балки Бош прокурорнинг дастидан дод, деб шу йўл билан ундан қутулмоқчи бўлгандир? Балки адолат қидиргандир? Худо билади.\nЭнди, киноя билан айтганда, у агар китоб ёзиб қолса, китобининг отини “Адолат меъмори” деб қўйсин, отасининг “Мустақиллик меъмори” китобига ҳамоҳанг тушиб, золимбошини юмшатиши мумкин-да! Лекин урусзабон журналистларга Бош прокурор ҳақида мақола ёздирган одам ИАК ҳақида китоб ёзиши анча қийин. Пули ҳам қолмабдики, ёздирса…\n« Саволга жавоб Tarixiy-zamonaviy roman »


1 март куни Ўзбекистон ХХVII миллий чемпионати мусобақалари бошланди. “Нефтчи” Фарғонадаги “Истиқлол” марказий стадионида Қаршининг “Насаф” жамоасини қабул қилди.\nБаҳс давомида иккала жамоа дарвозаси олдида хавфли вазиятлар вужудга келди. Айниқса, беллашувни бошқариб борган FIFA рефериси Равшан Эрматов томонидан белгиланган жарималар чоғида, афсуски, иккала томон ҳам бу имкониятлардан оқилона фойдалана олмади. Шиддатли ҳужумлар дарвозалар яқинида натижасиз тугайверди. Охирги имкониятдан фойдаланиш мақсадида “Нефтчи” бош мураббийи ярим ҳимоячи Аббос Махситалиев ўрнига таниқли ва тажрибали ҳужумчи Анвар Бердиевни майдонга туширди. Лекин бу ўзгариш ҳам ўйин натижасини ўзгартира олмади.\n– Жамоамизда Аваз Агалиев, Шукурали Пўлатов, Достон Турсунов сингари йигитлар бутун вужуди билан ҳаракат қилдилар, – дейди бош мураббий Сергей Ковшов. – Бунда дарвозабонимиз Абдумавлон Абдужалиловнинг ҳам ҳиссаси катта. Биринчи учрашувда тенг очкони қўлга киритдик.\n“Истиқлол” стадионидаги биринчи учрашув тантанасини Ўзбекистон миллий Олимпия қўмитаси президенти, Ўзбекистон футбол ассоциациясининг вице-президенти Умид Аҳмаджонов очди. Қизиқарли баҳсни 23 ёшгача бўлган футболчиларимизни Хитойда Осиё чемпионига айлантириб, мамлакатимиз довруғини жаҳонга ёйган терма жамоа раҳбари Равшан Ҳайдаров, миллий терма жамоа бош мураббийи вазифасини бажарувчи Темур Кападзе ва ота-бола Биродар Абдураимов, Азамат Абдураимов каби футболимиз афсоналари ҳам томоша қилдилар. Шуни алоҳида таъкидлаб ўтиш лозимки, 20 минглик стадион мухлислар билан тўлиб-тошди.\n« Китобхонлик маданияти ва китоб мутолаасини ривожлантиришга муносиб хизмат\nЙигирма иккинчи баҳор хазони »


Хитойлик олим дунёдаги энг узун ҳашаротни аниқлади\n12:06 / 07.05.2016\nХитойнинг энтомология музейи ходими Чжао Ли томонидан топилган улкан таёқчасимон қўнғиз (палочник) узунлиги 62,4 см ни ташкил қилиб, у дунёдаги энг катта ҳашарот деб топилди. Янги ҳашарот тури унинг биринчи кашфиётчиси номига Phryganistria chinensis Zhao деб аталди.\nЧжао Ли катта ҳашаротни 1998 йилдан бери қидириш билан шуғулланган. Ўшанда Гуанси вилоятида яшовчи аҳоли унга ярим метрлик, танаси қалинлиги катта одамнинг кўрсаткич бармоғи қалинлигидек келадиган катта ҳашаротни кўришганини айтишган.\nОлим бундай ҳашарот бўлиши мумкинлигини истисно қилмаган, бироқ у бу ҳашаротни фақатгина 2014 йилда топишга муваффақ бўлган. "Мен Гуанси тоғидаги Лючжоу шаҳри атрофида 2014 йил 16 август тунги пайт ҳашаротлар йиғиб юрганимда, ёғоч қўнғизига ўхшаш шарпани кўрдим. Мен унга яқинлашганимда ҳайратдан ёқамни ушлаб қолдим: мен кўрганим қўнғизнинг ўзи эмас, фақатгина панжасининг ўзигина бўлган", деб олимнинг сўзларини келтирмоқда "Синьхуа" ахборот агентлиги.\nТопилган ҳашаротнинг узунлиги 62,4 см ни ташкил қилган. Аввалги рекорд 2008 йилда Малайзияда аниқланган худди шу турдаги ҳашаротга тегишли бўлганди, унинг узунлиги 56,7 см бўлган.\nБироқ янги рекорднинг расман тан олиниши учун яна 2 йил талаб этилди. Бундан ташқари, топилган ҳашарот шундай катта ўлчамларга мойиллиги борлиги аниқланган: Чжао бу ҳашарот қўйган 6 та тухумни олиб, улардан зурриёт чиқишини пойлаган ва улардан энг кичигининг ўлчамини ўлчаганда унинг узунлиги 26 см ни ташкил қилган.\nҲозирда ҳаммаси бўлиб таёқчасимонларнинг 3 мингга яқин тури очилган.


Яна «Агробанк», яна имтиёзли кредит ажратишдаги «ўйинлар»... - xabar.uz\nЯна «Агробанк», яна имтиёзли кредит ажратишдаги...\n01.06.2020 12:50 0 3403\nАТБ «Агробанк»нинг яна бир филиали собиқ мансабдорининг кирдикорлари фош этилди. Бу ҳақда «Xabar.uz»га Бош прокуратура матбуот хизмати маълум қилди.\nУнга кўра, банкнинг Гурлан туман филиали раҳбари мурожаатига асосан ўтказилган терговга қадар текширишда собиқ бошқарувчи О.Ш. ўз таниши С.К.нинг номига «G.TAMORQA» МЧЖни ташкил этиб, амалда ушбу жамиятни ўзи бошқариб келгани аниқланди. «Қўйнингдан тўкилса — қўнжингга!» қабилида иш тутган филиал раҳбари давлат дастури асосида берилган маблағлар ҳисобидан ўз корхонасига 400,0 млн. сўм имтиёзли кредит ажратади. Кредит маблағини бошқа мақсадларга сарфлагач, гаровга қўйилган мулкни сохта ҳужжатлар билан (гаровдан) чиқариб юборади.\nАйни пайтда жуда кўп миқдордаги пул маблағларини растрата қилиш йўли билан талон-торож қилганлик ҳолати бўйича жинояти иши қўзғатилган.\nЭътиборлиси, бу АТБ «Агробанк»нинг жойлардаги филиаллари раҳбарлари томонидан имтиёзли кредитларни талон-тарож қилишга боғлиқ биринчи ҳолат эмас. Яқинда мазкур молия муассасасининг иккита филиали собиқ бошқарувчиларига нисбатан ҳам имтиёзли кредит ажратишдаги «ўйинлари» сабаб жиноят иши қўзғатилганди.\nБош прокуратура Агробанк имтиёзли кредит\nҲодиса бугун, 13:17


"Ливерпуль"нинг мавсуми, Моуриньонинг кетиши... АПЛнинг янги мавсумидаги интригалар / CHAMPIONAT.asia\n16:16"Челси"нинг собиқ футболчиси: "Азар кетиши керак" 0 16:00"Сизни ҳеч ким севолмайди менингдек". Де Росси мухлислар билан хайрлашди 8 15:56Милнер: "Месси мени эшак деганди" 32 15:34Ван Дер Сар Де Лигт МЮ ўтиши мумкинлигини тасдиқлади 9 15:15Наҳотки, Депай "Лион"дан кетишига ишора қилдими? 4 14:53Бэйлнинг кетишини "Реал"нинг 5 миллион мухлиси истамоқда 9 14:30Пике: "Биз совринни ютишга мажбур эдик" 15 14:14"Ювентус" Погба учун икки футболчисини МЮга беришга тайёр 13 13:57Расман: Балотелли "Марсель"дан кетади 11 13:40Спортчилар ижтимоий тармоқларда (30 та энг сара суратлар) 3 13:35Бугун "Манчестер Юнайтед" ўйнайди 16 13:13Сарри "Ювентус"да, Гвардиола эса... 15 12:53Тораль нечинчи уринишда "Барселона"ни мағлуб этди? 10 12:35Альба "Барселона"даги юбилей ўйинини ўтказди 8 12:12Ривалдо: "Мени МЮга ўтказмоқчи бўлишганди" 10\n"Ливерпуль"нинг мавсуми, Моуриньонинг кетиши... АПЛнинг янги мавсумидаги интригалар\n08 авг 2018 22:10\nТеглар : АПЛ-2018/19\nЭски тузумга барҳам берилди: АПЛнинг 14 жамоаси трансферлар ойнаси лиганинг бошланишига ёпилишига овоз беришди.\nЭнди мавсум бошланганидан кейин янги футболчилар жалб қилинмайди. Кўпчилик шу боисдан клублар трансферлар учун маблағни кам сарфлаши ва барчасини тезда ҳал қилишини кутишганди. Аммо биринчи тур бошланишига бир ҳафта қолганида барча клублар бундан роҳат олишнинг ўрнига қалтирашни бошлашди. Бошқа давлат клублари мавсум бошланганида ҳам жароҳатланган футболчиларнинг ўрнига бошқалари билан бемалол музокара ўтказаётган паллада АПЛ жамоалари қийин ҳолатда қолган бўлади.\nМаурисио Почеттино апрель ойида иштиёқ билан шундай деганди: "Бу айниқса биз учун ажойиб ҳолат - мавсум бошлангунга қадар барча ишларни амалга ошириш керак. Аксарият жамоалар катта ўзгаришларни қилишни исташмайди, бироқ "шпорлар" эмас. Энди янги мавсум стартига таркиб тайёр бўлади ва янгиларнинг жамоадаги адаптацияси учун анчагина вақт қолади". Августнинг боши, трансферлар ойнаси ёпилишига оз вақт қолган бўлса-да, "Тоттенхэм"нинг ўзи ҳеч кимни харид қилмади, мураббийнинг ўзи эса умуман бошқа гапни гапирди: "Трансферлар ойнасининг биринчи кунидагидекмиз. Бу борадаги ҳолатга бошқалар жавоб берсин".\nНИҲОЯТ, "ЛИВЕРПУЛЬ"НИНГ ЙИЛИ БЎЛАДИМИ?\n"Ливерпуль"нинг мавсуми" ибораси бир неча йиллардан буён жамоа мухлисларини овунтириб келмоқда. 1992 йилда биринчи дивизион тугатилганидан кейин "Ливерпуль" ҳали бирор марта ҳам чемпион бўлгани йўқ. Жамоа кўп бора "Юнайтед"нинг "чанги"да қолиб кетди.\n"Ливерпуль" ўз айби билан чемпионликка эриша олмаган: ҳатто жамоа Брендан Рожерс қўл остида ажойиб ҳужумкор услуб намойиш этиб, совринга анчагина яқинлашган бўлса ҳам, Стиви Жининг қулаши ва "Кристал Пэлас"дан ўтказилган 3 гол "Манчестер Сити"ни чемпион қилганди.\nЭнди бараси ўзгариши мумкин. Ўтган мавсумда Клоппнинг "Ливерпуль"и ажойиб ва самарадор ўйин кўрсатиб, ЕЧЛ финалига қадар борганди. Ёзда эса Юрген жамоанинг кучсиз томонларини йўқотди: Салоҳ, ван Дейк каби юқори савияли футболчилардан ташқари, посбон Алиссон, ярим ҳимоячилар Наби Кейта ва Фабиньо, қанотдаги жангари Шакири. Энди "Ливерпуль"нинг ҳужумида ажойиб рақобат бор, ҳимоя эса девор каби мустаҳкам.\nБалки бу мавсумда Клопп Англияда ўзининг илк совринини қўлга киритиши ҳам мумкин. "Ливерпуль" мухлислари эса узоқ кутилган чемпионликни бошқаларга бериб қўйишни исташмаяпти.\n"ФУЛХЭМ" ВА "ВУЛВЕРХЭМПТОН" - СЕНСАЦИЯЛАРМИ ЁКИ...\nРуй Патрисиу, Жоау Моутинью, Жан-Мишель Сери, Андре Шюррле, Александр Митрович. йўқ, бу таркиб еврокубоклар учун курашаётган жамоаники эмас, бу АПЛнинг икки янги жамоаси "Фулхэм" ва "Вулверхэмптон"га тегишли. Икки жамоа ҳам Англия футболининг юқори дивизионида иштирок этиш борасида каттагина тажрибага эга, бироқ улар бир неча йилларини Чемпионшипда ўтказишди.\n"Вулверхэмптон" аллақачон Англия футболининг португалча гербига айланиб бўлди. Клубда "Порту"нинг иккинчи дарвозабони Нуну Эшпириту Санту ишламоқда, жамоа билан катта агент Жорже Мендеш ҳамкорлик қилмоқда. Умуман олганда Жозе Моуриньонинг ватандошлари асосан шу жамоага бормоқда. Уларнинг орасида Евро-2016нинг икки чемпионлари ҳам бор. Шунингдек, трансферлар ойнаси ёпилгунча "Барселона" тарбияланувчиси Адама Траоре ҳам АПЛ жамоасига ўтиши мумкин.\n"Фулхэм" ҳам ўз рақобатчисидан қолишмасликка ҳаракат қилди. Жамоа бунгача ижара асосида ҳаракат қилган Александр Митрович, қўшимчасига анчагина тезкор бўлган, янги Гарет Бэйл деб аталаётган Райан Сессеньон, бир йил олдин "Барселона" жиддий қизиқиш билдирган Жан Мишель Сери, "Челси"нинг собиқ футболчиси, жаҳон чемпиони Андре Шюррленинг трансферини расмийлаштирди.\nПремьер-лига тарихида янги жамоалар кўплаб жарангдор трансферларни амалга оширган вақтлари жуда кўп бўлган. Фақатгина номдор футболчиларни харид қилган КПРни ёдга олиш мумкин. "Вулверхэмптон" ва "Фулхэм" ҳам ҳудди улар каби ишлай олмаган бўлса-да, майдондаги ўйинларда сенсациялар қайд этишини истаймиз.\n"МАНЧЕСТЕР СИТИ" ЎЗГАРАДИ...МИ?\nЧемпион жамоа янги мавсумда таркиб ёки ўйин услубига ўзгартириш киритиши керак деб ҳисоблашади. "Шаҳарликлар" тахминан шундай, ўтган мавсумда АПЛнинг ютган кайфияти билан трансферлар ойнасида ишлади. Пеп қишдан буён ярим ҳимоячиларга эхтиёж сезмаётган вақтда Моуриньо ва Сарри катта пуллар эвазига Фред ва Жоржиньони трансфер қилди.\nБалки "Сити" ёзда яна бир ярим ҳимоячини ўз сафига қўшиб олар, бироқ бунгача уларнинг ягона хариди Риёд Махрез бўлиб турибди. Гвардиола жазоирлик футболчини қишдан буён кузатиб бормоқда. "Шаҳарликлар" футболчини ўз тарихидаги энг қиммат футболчига айлантирди - 67 млн евро. "Лестер"нинг собиқ етакчиси эса янги жамоасидаги дебют учрашувида қатнашишга ҳам улгурди. Англия Суперкубоги доирасида "Челси"га қарши баҳсда у Раҳим Стерлинг билан жиддий рақобатчи бўлишини кўрсата олди.\n"Сити"да Серхио Агуэро бошчилигидаги даҳшатли ҳужум чизиғи бор. Ўзининг мукаммал даражадаги ярим ҳимоя ва мудофаа вакиллари билан бемалол барча тактикаларда ўйнаса бўлади. Гвардиола эса изланишдан чарчамаяпти. У Стоунзни таянчда ҳам ўйнатишга улгурди, шунингдек, иқтидорли Фил Фоден ҳам таркибга жалб қилинди.\nУзоқ муддатдан буён Англияда суперкубокни бир жамоа кетма кет икки мавсум қўлга киритгани йўқ. Бу соврин "Сити" учун янгича чақирувларни тақдим қилиши керак.\nМОУРИНЬО МАВСУМ ЯКУНИГА ҚАДАР ИШЛАЙДИМИ?\n"Сити"нинг қўшниларидаги иш унчалик яхши эмас. Жозе Моуриньо мавсумни кўплаб чегарасиз шикоятлар билан бошламоқда: жаҳон чемпионатида қатнашган футболчилар, мавсумолди турнесининг зарарли томонлари, трансферлардаги секинлик. Аммо ҳақиқатдан ҳам, МЮнинг АҚШдаги турнега борган таркиби асосан ёш футболчилардан ташкил топганди.\nМоуриньонинг сўзларига, эътирозларига қарамасдан, унинг пессимизм ва негатив инсонлиги янги мавсум олдидан "Юнайтед" мухлислари орасида бироз носоғлом бўлган ажиотажни келтириб чиқарди. Экспертларнинг фикрига кўра, мураббий ўзини суғурталаб қўймоқда. Клуб эса жамоага янги мураббий излашни бошлаб юбориши керак.\nУндан ташқари, Моуриньода клуб раҳбариятидан ҳафа бўладиган жиҳатлар ҳам йўқ эмас. Жамоанинг позициялари мавсум бошланиши арафасида ҳали ҳам кучайтирилмаган. Аммо бундан Эд Вудворд анча вақт олдин хабар топганди. Мураббийнинг "Юнайтед" босслари билан бўлаётган кичик можаролари ҳам мураббийнинг тақдирини Погба ва Марьсялники каби қилиб қўйиши ҳеч гап эмас.\nАПЛ. Янги келган футболчилардан иборат рамзий терма жамоани кўрдингизми? 10\nЕвропа. Қайси жамоалар ўз мамлакатида чемпион бўлди? 17\nКарикатура: Гвардиола Англияда бошқа мураббийларга "нон" қолдирмади (2-қисм) 8\nКарикатура: Гвардиола Англияда бошқа мураббийларга "нон" қолдирмади 11


Тошкентда сотилган инсулиннинг «таги» аниқланди\n11.02.2019 14:13 0 259\nҚозоғистон соғлиқни сақлаш вазирлигининг фармация қўмитаси раиси Людмила Бюрабекованинг таъкидлашича, 2019 йилда ноқонуний йўллар билан Тошкентдаги дорихоналарга келиб қолган инсулинлар аслида Қозоғистон аҳолисига бепул ёрдам кўрсатиш мақсадида «СК-Фармация» корхонаси томонидан 2018 йилда сотиб олинган. Бу ҳақда «REGNUM» хабар берди.\nБюрабекованинг сўзларига қараганда, айни пайтда Миллий хавфсизлик қўмитаси (МХҚ) дорининг қандай қилиб четга чиқиб кетганини ўрганмоқда. Қолаверса, Қозоғистон ССВ ҳам коррупцияга қарши курашиш миллий бюроси билан ҳамкорликда текширув ўтказяпти.\nЭслатиб ўтамиз, шу йилнинг 22 январь куни Қозоғистон соғлиқни сақлаш вазири Елжан Биртанов инсулинни Ўзбекистонга ноқонуний олиб ўтиш каналларини текширишни сўраб МХҚ га мурожаат қилганини билдирганди.\nТошкент Қозоғистон инсулин\nҲодиса 11/06, 08:21\nТошкентда «Lacetti» иштирокида аянчли ЙТҲ содир бўлди\nҲодиса 09/06, 17:25\nТошкентда фуқароларни қутқариш вақтида ФВВ ходими ҳалок бўлди\nЖамият 09/06, 15:12\n«Air Astana» яна Ўзбекистоннинг икки шаҳрига учиш ҳуқуқини олди


Аёлларга соғлиқ беринг « O'zbekiston ERK Demokratik Partiyasi\nАёлларга соғлиқ беринг\n11 July 2017 - 6:00\nАгар бу ер бизнинг еримиз эканлигини бир зум ҳис қилсак эди, агар “ватан” сўзи биз учун фақат сўз бўлмаганда эди, агар биз бу ерни, бу халқни ўзимизни — лоақал ўз мансабимиз ва манфаатимизни севганчалик сева олсак эди, биз бугун ночор аҳволда қолмаган бўлар эдик.\nДенгизимиз Оролнинг ҳалокат ёқасида, эркакларимизнинг заҳарланаётгани, аёлларимизнинг майиб-мажруҳ болаларни туғаётгани, йигитларимизнинг ҳарбий хизматга яроқсизлиги, болалар ўлими, бошқа жумҳуриятларда рад қилинган заҳарли корхоналар бизнинг вилоятимизга қурилаётгани — ҳаммаси сабаб, биринчи навбатда, мутасадди кишиларнинг руҳий қашшоқлиги, вазирликларнинг худбинлиги ва биз зиёлиларнинг жасоратсизлигимиз оқибатидир.\nВазирлар ўзгараверади, аммо уларнинг иш услуби ўзгармайди. “Собиқ”ларнинг ишини давом эттираверади. Улар халқ фаровонлиги йўлида буйруқлар чиқаришади, лекин буйруқлар амалда ўша халқ устидан чиқарилган ҳукмга айланади. Улар қайта қуриш учун қарорлар эълон қиладилар, амалда бу қарорлар қайта бузиш учун “хизмат” қилади. Улар худди ошкора гапираётгандай туюлади, лекин бу “ошкоралик” ёлғон каби қоронғидир.\nДемак, улар саратон жазирамасидан соя-салқинни, завод ва фабрика тутунидан ўз уйларининг ҳашамини кўпроқ севадилар. Демак, улар жамоат фикрига эмас, кўпроқ “тепа”нинг овозига қулоқ тутадилар.\nЖамоат фикри — аччиқ, чунки, у аксарий ҳолларда ҳақиқатни ифодалайди. “Тепанинг” овози ёқимли, чунки у тепадан келади.\nЛекин бу овоз, халқнинг соғлиғини қурбон қилсанг ҳам планни бажар демаяпти-ку. Ёки, бу овоз, болаларимиз ўлаётганига, аёлларимиз ўзини ёқаётганлигига лоқайд қарашга бизни ундамаяптими?\nШу кунгача қайси вазиримиз халқ фикрини, халқ талабини “тепа”га айтгани учун ҳайфсан олди?\nҚайси раҳбар ўз халқининг аҳволини кўриб, виждон қийноғига чидолмай истеъфога чиқди?\nУнақа раҳбарни кўрмадик.\nУлар, одатда “соғлиғи ёмонлашгани”сабабли ишдан кетадилар. Шунинг учун ҳам улар ва жамоат ўртасида ишончсизликлар мавжуд.\nШунинг учун ҳам ёзувчилар ва олимларнинг ер ва сувимиз ҳақида куйиниб сўзлаган нутқлари уларга ёқмайди. Лекин бу бизни иккилантирмаслиги лозим.\nБиз вазирлар хотиржамлигини бузолмаган эканмиз, уларни уйғота олмадикми, энди жамоатнинг ўзини уйғотмоғимиз керак.\nБошқа йўл йўқ.\nБугун аён-ки, Оролни асраш қўмитасини кенг жамоат қўллаб-қувватламаса, бу қўмита ҳеч нарсага эришолмайди. Уларга на жамғарилган пул, на Распутин, на Залигин ёрдам беради.\nУларнинг ўз ташвишлари бор. Улар бизга ҳамдардлик билдиришлари мумкин. Аммо бизга фақат ҳамдардлик эмас, фаолият зарур. Фаолиятни биз ўзимиз бошламоғимиз даркор. Орол, Бўстонлиқ, туғилишни чеклаш ва барча қолган фожеавий муаммоларни беш-олти ёзувчи эмас, бутун меҳнаткаш халқ ўртасида муҳокама қилиш пайти келди. Газета, радио, телевидение ниҳоят “пистирма”дан чиқиб, халқ дардини айтсинлар.\nВазир билан суҳбат, деҳқон билан сўзлашишдан осон. Лекин биз шиор қилган демократия бу хил “қулайлик”ни тан олмайди. Одамлар “шинам” ҳақиқат эмас, ҳақиқатни билмоқ истайдилар.\nБизнинг газеталаримиз марказий матбуотлардан орқада қолмоқда. Улардаги мақолалар бир-бирига ўхшаш ва мутақил йўналишга эга эмас. Бир газета иккинчиси билан баҳс қилишга ботина олмайди. Энг долзарб муаммолар фақат бир томондан — ҳеч кимга “тегиб кетмайдиган” томондан “ёритилади”.\nБу сохта якдилликдир.\nБиз бунақа “якдиллик”дан чарчадик.\nРепрессия даври, эллигинчи ва етмишинчи йиллардаги фожеавий хатоларимизга сабаб ўша “якдиллик” бўлди.\nБугун бунга мисол сифатида маҳаллий матбуотимиздаги босилаётган мақолаларни келтириш мумкин.\nСизга маълумки, “оилани планлаштириш” кампанияси ҳозир янги босқичга кўтарилди: агар дастлабки хабарларда “болалар ўлимига сабаб, кўп туғишдир” дейилган бўлса, энди “кўп туғиш” иқтисодий тангликка олиб келиши мумкин, деган фикрлар билдирилмоқда. Қизиғи шундаки, бу мақолаларни эълон қилаётган газета уларга қарши бирор фикрни эълон қилмади.\nТуғилишни камайтириш ғоясини илгари сураётганлар энди ўз ғоясига янги далиллар излаб, куйиб-пишмоқдалар. Бу изланишни кўриб, “ғоя”нинг асоссиз эканлигига амин бўламиз. Бу “ғоя” кампания жараёнидагина ўзига замин излай бошлади: таъбир қилсак, у, ерда эмас, балки, эриган дарёнинг муз парчалари узра сакраб, қирғоққа интилаётган одамни эслатади. Лекин, унинг соҳилга етишига ишониш қийин.\nТуғилишга қарши ёзилган бир мақоладан парча келтираман: “Аҳоли сонининг кескин ўсиши жуда кўпларни оилада ўралашиб қолишига, меҳнаткашларнинг шахсий пудратга ўтиб кетишига сабаб бўлди ва бу реал даромадни камайтиради”.\nСиз бу бемаъни мантиқни рад қилгингиз келади, аммо мақола муаллифи сизни уринтирмай, ўзи рад қилади: “Демографик чоралар ичида болалар меҳнатини таъқиқлаш қонунини ҳам қатъийлаштириш лозим. Чунки, пудратга эга оилалар ўзи хўжаликда фойдаланиш учун болаларни кўпайтиришдан манфаатдор бўлади, олинган фойда оқибатида моддий фаровонлик вужудга келади, бу эса кўп болани боқиш учун имкон яратади. (“Правда”, 9 феврал, 1988 йил, “Планировать развития семьи”.)\nЖуда тўғри мантиқ.\nЯъни, оила каттаяр экан, ишчи кучи кўпаяди. Демак, оила моддий фаровон яшайди ва бу фаровонлик қанча бола бўлса, ҳаммасини боқишга имкон туғдиради. Демак, бизнинг болаларимиз бегонадан нон сўрамайди. Демак, бизга бугунгидай ҳеч ким “жумҳуриятингиз қарзга яшаяпти” демайди, “бошқа жумҳуриятлар ҳисобига нон еяпсанлар” деб дашном бермайдиган бўлишади.\nМантиқ учун, раҳмат.\nЛекин, болаларни меҳнатдан озод қилиш лозим. Биз бу ҳақда кўп ёздик, кўп гапирдик. Ҳозирча, натижа йўқ. Аммо, мақола муаллифи болаларни (уларга ачингандан эмас) фақат пудратда ишлаб, пул топиб, оиланинг кенгайишига сабаб бўлмасин, дебгина меҳнатдан озод қилмоқчи. Бу гуманизм эмас.\nМақолада “Жумҳурият аҳолиси 2010 йилга бориб, икки баравар кўпаяди” дейилган.\nҲў, барака топкурлар, Япония жойлашган майдон жумҳуриятимиз майдонидан икки баравар кам, шунга қарамай, у ерда 120 миллион одам зоти яшайди. Бунинг устига Японияда бизнинг ер ости бойликларимизнинг беш фойизи ҳам йўқ.\nДемак, иқтисодчилар “оилани планлаштириш”билан эмас, иқтисодни, турмуш шароитимизни кўтариш билан шуғулланиши керак эмасми?\nҚолаверса, туғилишни қисқартиришдан олдин, халқдан сўраш керак: у буни истайдими, йўқми?\nБу саволга ўша мақола автори жавоб беради: “Нечта фарзанд кўришни истайсиз, деган саволни биз яқинда Наманган вилоятидаги аёлларга бердик. Биз кимдан сўрамайлик — аёллар ҳам, эркаклар ҳам — бу саволга бир хил жавоб бердилар: “Қанча кўп бўлса, шунча яхши!”\nШундай экан, ҳурматли “қисқартириш” тарафдорлари, сизни нима бесаранжом қилмоқда?\nБалки аёллар соғлигининг ёмонлигидир?\nЛекин, ўша мақолада тиббиётимизнинг ночор аҳволдалиги ҳақида бир оғиз ҳам сўз йўқ-ку!\nБу ҳайрат “Здоровье семьи — здоровье народа” (“Правда востока”, 17 феврал,1988) мақоласини ўқиганда, яна кучаяди:\n“Бир пайтлар аёллар озодлиги учун бошланган “Ҳужум” ҳаракати буюк рол ўйнаган эди. Эҳтимол, бугун ҳам оилада озгина “ҳужум” керакдир — оилани планлаштириш борасида ҳужум, а?” — дейди муаллиф.\nБунии ўқиб, қўз олдингизга инсон зотини тарқатмаслик учун бир-бирига ҳужум қилаётган эр-хотинлар келади…\nШуни айтиш керак-ки, демография масаласига бағишланган мажлис жараёнини (ЮНЕСКОнинг “Инсон ва биосфера” программаси бўйича ўзбек Миллий Қўмитаси ўтказган кенгаш) бузиб кўрсатган мухбир, кенгашда “демографик муаммоларни тез ҳал қилиш чоралари бир овоздан қабул қилинди” деб ёзади.\nАксинча, мажлис аҳли “оилани планлаштириш” иборасини бутунлай кун тартибидан олиб ташлаш крак, деган фикрга келган эди.\nМажлис қатнашчилари бир пайтлар демографияда нотўғри сиёсат тутганлиги учун Ҳиндистон раҳбари Индира Гандининг истеъфога кетишга мажбур бўлганини эслатиб ўтди.\nШунингдек, у ерда бир миллиард аҳолили Хитой давлати олиб бораётган демографик сиёсат ҳақида ҳам гапириш мумкин эди: “Хитойда туғилишни чеклаш” фақат хитой миллатига — мамлакатда энг кўп сонли миллатга қаратилган.\nБу тажрибаларни бизники билан қиёслаб кўрсак, бизга йўл кўрсатаётган етакчи сўқир эмасмикан, деган фикр туғилади.\nХуллас, ўйлаб топилган бу ғоя, туғилишни чеклаш ғояси — экологик фожеамиз оқибатидир ва шу сабаб, мен сўзимни экологиядан бошлаган эдим.\nЭҳтимол, бу ғоянинг тагида бошқа асос бордир. Агар у бўлса, туғилишни чеклаш тарафдорлари очиқ айтсин.\nҲар ҳолда, болалар ўлимига аёлларнинг кўп туғиши сабаб бўлмайди, демак, болалар ўлими туғилишни камайтириш учун ҳам мутлақо асос эмас.\nАёлларимиз ҳамиша серфарзанд бўлганлар ва, айни пайтда, соғлом яшаганлар. Фарзанд улар учун бугун ҳам азиз ва бугун ҳам улар соғлом бўлишни истайдилар.\nАгар қўлингиздан келса, аёлларга соғлик беринг!\nМуҳаммад Солиҳнинг 2013 йилда Истанбулда чоп этилган “Иқрор” китобидан. (125-129-саҳифалар.)


Намангандаги Isuzu автобуслари Damas ўрнини боса оладими? - Carzone.Uz\nНамангандаги Isuzu автобуслари Damas ўрнини боса оладими?\nDaryo.uz сайтида ёзилишича, «Наманган шаҳрида Алишер Навоий, Амир Темур ва Бобораҳим Машраб кўчаларида йўловчи ташиш фаолияти билан шуғулланаётган 3 мингга яқин Damas русумли транспорт воситаси ҳаракати чекланди ва ушбу кўчаларга боғлиқ бўлган 15 йўналишда 155 та Isuzu автобусининг мунтазам ҳаракати йўлга қўйилди».\nЎзАнинг хабарида шаҳарга олиб келган Isuzu автобусларининг русуми ҳақида маълумот берилмаган (Самарқанддаги автозавод йўловчи сиғими 38 та бўлган SAZ HC 40 автобусидан ташқари ўз бағрига 57 йўловчини сиғдира оладиган қисман паст полли SAZ LE 60 автобуси ҳам ишлаб чиқарилади). Шунингдек, номлари зикр этилган кўчаларда бунгача нечта автобус мунтазам қатнаганига аниқлик киритилмаган.\n155 та Isuzu автобуси йўловчи ташишда 3000 га яқин Damas’нинг ўрнини боса олармикин? Қўпол математик ҳисоб-китоблар «Йўқ!», деган қатъий жавобни тақдим этмоқда.\nБитта Damas автомобили ҳайдовчидан ташқари яна 7 йўловчини сиғдира олади. Умумлаштириб ҳисоблаганда, 3000 та Damas назарий жиҳатдан бир қатновда 21 000 (йигирма бир минг) йўловчини манзилга етказиши мумкин. Айни вақтда, 155 та SAZ HC 40 автобуси назарий жиҳатдан бир қатновда 5 890 нафар йўловчини, 155 та SAZ LE 60 автобуси эса 8 835 нафар йўловчини манзилга етказа олади.


Батафсил маълумот учун бўлимни танланг\nРус тили кафедраси\nИнгли тили кафедрасининг мақсад ва вазифалари:\nКафедранинг мақсади - талабаларга юқори сифатли EFL (Инглиз тили чет тили сифатида) дарсларини ўтиш, енг янги ўқитиш усулларидан фойдаланиш.\nКафедра томонидан олиб бориладиган фанларга қуйидагилар киради: 1 курсларга инглиз тили; 2 ва 3-курсларга IELTSга тайёргарлик; 3-курс учун туризм бўйича ўғзаки инглиз тили; "Бошланғич таълим" йўналиши талабалари учун методик фанлар, шунингдек, "Инглиз тили таълими" йўналишидаги барча фанлар.\nДарслар лойиҳага асосланган таълим бериш ва муаммоларни ечишга асосланган. Фанлар мавзулари ва баҳолаш реал ҳаётдан олинган материаллар ва вазифаларни ўз ичига олади.\nКафедра мудири тўғрисида маълумот\nКафедра мудири: Товмасян Элина Арменовна\nҚабул кунлари: хар куни соат 10-00 дан 12-00 гача\nЭлектрон мазил: e.tovmasyan@ytit.uz\nИчки телефон: 138\nИнститут ректорининг 2019 йил 12 июндаги 63-сонли буйруғига мувофиқ Тошкент шаҳридаги ЁДЖУ техника институтида ўқув жараёнини самарали ташкил этиш ва бошқариш тизимини янада такомиллаштириш мақсадида «Рус тил» кафедраси ташкил этилди.\n«Рус тили» кафедраси Тошкент шаҳридаги ЁДЖУ техника институтининг асосий ўқув ва илмий таркибий қисми ҳисобланади.\nКафедрада «Рус тили», «Риторика», «Маданиятшунослик» фанлари ўзбек, рус ва инглиз тилида олиб бориладиган гуруҳларда ўқитилади. Дарслар биринчи курс талабалари учун тасдиқланган ишчи дастур (Syllabus) бўйича, ўрнатилган жадвал асосида амалий машғулотлар шаклида олиб борилади. Кафедра ўқитувчилари тайёрлаган ўқув материалларини Moodle тизимига жойлаштиради.\nКафедрада илмий-амалий конференция, семинар-тренинг ўтказиш ва рус тилини ўқитиш методикасига оид SCOPUS ва импакт фактори юқори бўлган илмий журналларда мақола ва тезислар нашр этиш режалаштирилган.\nКафедра 2021 йил 21 апрелда «Инновацион таълим: халқаро тажриба, муаммо ва ечимлар» мавзусида Республика илмий-амалий конференциясини ўтказиш ва хорижий экспертларнинг ушбу конференцияга таклиф қилишни режалаштирди. Анжуман материаллари илмий мақолалар ва тезислар тўпламида нашр этилади.\nКафедра ўқитувчилари талабаларнинг нутқ кўникмаларини шакллантириш ва ривожлантириш бўйича, шунингдек рус ва хорижий адабиёт намояндалари асарларини ўрганиш бўйича маънавий-маърифий тадбирлар олиб борилади.\n- таълим стандартларига мувофиқ юқори малакали мутахассисларни тайёрлаш;\n- сифатли назарий ва амалий билим бериш;\n- ўқув ва тарбиявий ишларни юқори савияда ташкил этиш ва амалга ошириш;\n- талабалар билан маънавий тадбирларга тайёргарлик кўриш;\n- кафедра йўналиши бўйича илмий тадқиқотлар олиб бориш;\n- кадрларни қайта тайёрлаш ва уларнинг малакасини оширишдан иборат.\nҚабул кунлари: Пайшанба, чоршанба, жума – 15.00 дан 17.00 гача.\nМурожаат учун: +99878129 40 40 (149).\nЭл. почта: m.berdiyeva@ytit.uz\nПед. Фанлар номзоди, дотцент\nКамбарова Дилфуза Маҳамажанова\nБабажанова Татяна Балтабаевна\nЁкубова Ферузаҳон Аскаровна\nЖурабаева Маҳигул Жураевна\nАбдуллаева Гулчеҳра Мержалиловна\nМирзаева Элмира Тагировна\nСечина Елена Миҳайловна\nРасулова Саодат Валижановна\nПан Олга Афанасевна\n“Педагогика ва Психология” кафедрасининг мақсад ва вазифалари:\nМақсади: Бўлажак бошланғич синф ўқитувчиларини таёрлашда Республикадаги умумтаълим мактабларининг бошланғич синфларида ўқитиладиган фанлар бўйича назарий ва услубий билим, кўникма, малака ва касбий компитенцияларини шакллантириш.\nВазифаси: Бошланғич ва мактабгача таълим йўналишларида ўқитишнинг самарадорлигини ошириш мақсадида қуйидаги вазифаларни амалга ошириш кўзда тутилади:\n-таҳсил олаётган талабаларнинг ўзлари танлаган йўналиш бўйича сифатли таълим олишлари учун етарли ўқув -услубий база яратиш;\n-йўналиш талабаларининг тарбиявий иш соҳасини мукаммал эгаллашларига алоҳида эътибор қаратиш ва бу борадаги ишларни режали амалга ошириш;\n-таълим самарадорлигини оширишда профессор-ўқитувчилар томонидан семинар – тренинг ҳамда интерфаол дарс турларини доимий равишда ташкил этиш.\nКафедра мудири: Холйигитова Насиба Хабибуллаевна\nҚабул кунлари: ҳар куни соат 14-00 дан 16-00 гача\nЭлектрон манзил : n xolyigitova@ytit.uz\nИш телефон : 110\nУмумий психология, Психология ва этика, Бошланғич таълим назариясига кириш.\nУмумий педагогика, Ўйиннинг ўқитиш усуллари, Бошланғич таълимда информатика ўқитиш.\nБошланғич таълим назариясига кириш, Умумий педагогика, Бошланғич таълим менежменти, Педагогика тарихи.\nБошланғич таълимда информатика ўқитиш.\nПедиатрия ва болалар гигиенаси, Табиат билан танишиш, Болаларнинг жисмоний тарбияси.\nУмумий психология, Бошланғич таълим назариясига кириш, Умумий педагогика тарихи.\nБошланғич таълим назариясига кириш. Умумий педагогика, Бошланғич таълим менежменти, Бошланғич таълим педагогикаси.\nУмумий педагогика тарихи. Бошланғич таълим назариясига кириш. Умумий педагогика, Табиат билан танишиш.\nБолалар нутқини ўстиришнинг назария ва усуллари, Психология ва этика.\nЎйиннинг ўқитиш усуллари, Умумий психология. Умумий педагогика тарихи, Бошланғич таълимда информатика ўқитиш.\nБошланғич таълим педагогикаси, Бошланғич таълим менежменти.\nБолалар нутқини ўстиришнинг назария ва усуллари.


Ўйинга оз қолмоқда | "NAVBAHOR" FUTBOL JAMOASINING RASMIY WEB SAHIFASI\nЎйинга оз қолмоқда\nБугун жамоамиз 9-турнинг дастлабки учрашувида Тошкентда “Пахтакор” клуби меҳмони бўлади. Айти пайтда мазкур ўйинга бўлган қизиқиш жуда катта. Пойтахтдаги ўйингоҳда “Навбаҳор”ни қўллаб-қувватлаш учун кўплаб мухлисларимиз Тошкент сафарига отланишган. Бир гуруҳ ишқибозларимиз кечанинг ўзидаёқ пойтахт сари юзланишганди. Муҳим учрашув олдидан жамоамиз аъзоларининг кайфиятини кўтаринки эканлигини эътироф этиш жоиз. Футболчиларимиз мухлисларни хурсанд қилиш учун бор куч ва маҳоратларини ишга солишларига ҳеч қандай шубҳа йўқ. Кеча “Спорт” каналида намойиш этилган “Футбол шарҳи” кўрсатуви меҳмони бўлган жамоамиз бош мураббийи Бахтиёр Ашурматов “Пахтакор”га қарши баҳс ҳақидаги фикрлари билан ҳам ўртоқлашди: - “Пахтакор”ни кучли рақиб эканлигини тушуни турибмиз. Лекин, бу йилги чемпионатда кутилмаган натижалар сони кўп бўлаётганлигига амин бўлмоқдамиз. Шу боисдан “Пахтакор”га қарши жиддий тарзда ҳозирлик кўрмоқдамиз. Мураббий сифатида футболчилар олдига ижобий ва керакли натижани қўлга киритишни вазифа қилиб қўяман. Ўз навбатида уларни шунга яраша руҳлантираман. Бир сўз билан айтганда мухлис ва мутахассисларни қизиқарли ўйин кутиб турибди. Футболчиларимиз баҳс давомида бор кучларини ишга солишларини ва майдоннинг ҳар бир қаричи учун кескин кураш олиб боришларини ишонч билан айта оламан. Футболда натижани олдиндан айтиб бўлмайди. Лекин, юқорида айтганимдек жамоамиз фақат ижобий натижа учун кураш олиб боради.\nАшурматовнинг “Футбол шарҳи” кўрсатувида билдирган фикрлари наманганлик мухлисларни ҳам руҳлантириб юборди. Айнан шу сабабли ишқибозларимиз “Пахтакор” ўйингоҳида футболчиларимизни муносиб тарзда қўллаб-қувватлашни мақсад қилишган. Яна бир неча соатдан кейин бошланадиган ўйинда ҳар икки жамоа мураббийлари ҳам айрим футболчилар хизматидан фойдалана олишмайди. Мезбонлар сафида Кахе Махарадзе ҳамда Камолиддин Тожиевларнинг сариқ карточкалари сони тўрттага етганлиги боис улар майдонга туша олишмайди. Жамоамизнинг маҳоратли ҳимоячиларидан бири Тоҳир Шамсиддинов эса ҳуқуқий жиҳатдан “Пахтакор”га тегишли бўлганлиги сабабли учрашувда иштирок этмайди. Тошкентдаги “Пахтакор” ўйингоҳида ўтадиган ўйин тафсилотларини твиттердаги саҳифамиз орқали кузатиш имконига эга бўласиз.


Apple ва Samsung компаниялари даромад кўраётган смартфон ишлаб чиқарувчиси\n12:03 / 24.08.2016\nCannaccord Genuity компанияси ўзи ўтказган тадқиқот натижасини эълон қилди. Унга кўра, Apple ва Samsung — смартфон ишлаб чиқарувчилари орасида ўз маҳсулотларидан сезиларли фойда олаётган компаниялардир, деб хабар қилмоқда TheNextWeb.\nМутахассисларнинг ҳисоб-китобларига кўра, Apple компанияси ўзининг смартфонлар бўлимидан 38 фоиз даромад кўрса, Samsung компаниясининг бу борадаги кўрсаткичи 17 фоизни ташкил этади. Учинчи ўринда Хитойнинг TCL ишлаб чиқарувчиси жойлашган бўлиб, унинг смартфонлардан оладиган даромади 2 фоиздир.\nБошқа барча компаниялар жорий йилнинг иккинчи чорагида смартфонлар ишлаб чиқариш ва сотишдан зарар кўрган. Аксилрейтингда 22 фоизлик кўрсаткич билан Microsoft ва HTC етакчилик қилган бўлса, уларни таъқиб қилаётган Lenovo ва LG компаниялари 10 ва 5 фоиз зарар кўраётгани таъкидланади. Канаданинг Blackberry компанияси 3 фоиз йўқотаётган бўлса, Sony фойда ҳам, зарар ҳам кўрмаган.


Маданий мерос ҳафталиги – маданиятлар ўртасидаги олтин кўприк - Darakchi\nМАДАНИЯТ 21.08.2019, 20:53\n“Ўзбекистон буюк йўллар ва цивилизациялар чорраҳасида: империялар, динлар, маданиятлар” маданий мерос ҳафталигининг очилишига бағишланган матбуот анжуманида иштирокчилар, таниқли олимлар, ҳурматли меҳмонлар ушбу лойиҳа ва маданий меросни ўрганишнинг аҳамияти, кенг қамровли ҳафталикдан кутилаётган мақсадлар ҳақида ўз фикр-мулоҳазаларини изҳор этдилар.\nЕфим Резван, тарих фанлари доктори, Санкт-Петербургдаги Буюк Пётр номидаги антропология ва этнография музейи директори ўринбосари:\n- Мен учун Ўзбекистонга ташриф ва бундай йирик тадбирда иштирок этиш доимий серташвий ҳаётдан узоқлашиш ва ижод билан шуғулланиш учун ажойиб бир имконият бўлди. Ҳар доим Ўзбекистонга келганимда бу ерда олган таассуротларимдан илҳомланиб, янги тадқиқотлар ва лойиҳаларга асос бўлувчи ғояларни ўзим билан олиб кетаман. Ўйлайманки бу сафар ҳам худди шундай бўлади.\nАдам Смит Албион, коллекционер, Осиёлик ёш тадбиркорлар дастури директори (США):\n- Бундай оламшумул тадбирга таклиф этилганим мен учун унутилмас воқеа бўлди. Ўйлайманки, кўплаб илм аҳли вакиллари бундай анжуманда қатнашишни орзу қилади. Мен ўзим коллекционерман, кўп йиллардан буён Ўзбекистон халқининг ҳунармандчилик санъати намуналарига қизиқаман. Бундан 20 йил муқаддам Нукус шаҳрига келганимда у ердаги машҳур И. В. Савицкий номидаги музейда бўлганман. Ўшанда мени ўзбек, қорақалпоқ амалий санъати турлари ўзига маҳлиё қилган. У ерда кичкинагина миллий мато парчасини сотиб олгандим. Шу тариқа қорақалпоқ ва ўзбек халқ санъати усталари, тарихчилари, музей жамланмалари билан танишдим. Мен ўзбекистонлик санъаткорлар, ҳунармандлар ва уларнинг ижодий фаолияти ҳақида кўп ўқиганман. Бу ердаги тўқимачилик, металл ўймакорлиги каби ҳунарларга жуда қизиқаман ва айта оламанки, ҳозирги вақтда кўпгина Ғарб мамлакатлари бундай нодир санъат турларига катта қизиқиш билан қарамоқда.\nМен бу ерга Ўзбекистондаги халқларнинг амалий саъат турлари ҳақида янада кўпроқ маълумот олиш ва юртдошларимга етказиш мақсадида келдим. Албатта, ҳафталикка келган Ўзбекистоннинг маданияти ва миллий меросини тадқиқ қилувчи олимлардан тажриба ўрганиш ҳам мен учун жуда муҳим.\nАбдулҳаким Шаръий ЖУРЖОНИЙ, юридик фанлар доктори, профессор, Ўзбекистондаги Турон фанлар академияси аъзоси, Ўзбекистон халқаро Бобур фондининг Швециядаги вакили:\n– Собиқ Иттифоқ даврида ва ундан олдинги даврларда ҳам ҳеч қачон ўзбек халқининг маданияти, маданий мероси, порлоқ эртасига бунчалик эътибор қаратилмаган. Ўтмишда кўп бойликлар йўққа чиқарилган, нобуд қилинган, нодир китоблар эса куйдирилган, ерга кўмилган. Шунинг учун мустақиллик даврини тикланиш даври деймиз. Айни кунларда Президент ташаббуси билан мустақиллик янги босқичга кўтарилди. Мана шу сиёсат асосида жуда ҳам ажойиб тарихий фаолият бошланди. Бу ҳаракатларнинг тарихийлиги шундаки, улар халқаро миқёсда муҳим аҳамиятга эга. Негаки, бу лойиҳа доирасида минтақа марказида Ўзбекистон маданияти турибди, у Покистон, Хитой, Шарқий Туркистон, Ҳиндистон, Эрон, Араб мамлакатлари ва бошқаларнинг маданий, илмий, бадиий меросларини тўплаб, бирлаштириб боряпти.\nМен лойиҳанинг биринчи йили ҳам иштирок этгандим. Ўтган сафар 10 та китоб-альбом нашр қилинган эди. Мана, бугун шу китоблар 32 тага етибди. Агар сиз Ўзбекистонни кўраман десангиз, ўзбек маданиятини, адабиётини, илмини, тарихини ўрганаман десангиз, ўзбеклар ким, Ўрта Осиёда қандай халқлар яшаган, деган саволга жавоб изласангиз, жавобни шу китоблар ичидан топасиз! Бу китоблар барча ноёб дурдоналарни ўзига қамраб олган. Осиё, Африка, Оврупо мамлакатларида, Лондон, Парижда сақланаётган қўлёзма ёдгорликлар, дунёда тенги йўқ, ҳеч ким кўрмаган, ҳеч кимнинг хабари йўқ асарларни ўзида сақлайди бу китоблар!\nУшбу тўпламларнинг аҳамияти шундаки, Ўзбекистондаги Абу Райҳон Беруний номидаги кутубхонада сақланаётган 26 минг нусҳа ҳеч ким кўрмаган дунёда тенги йўқ қўлёзма асарларни ҳам энди ҳамма кўради. Ҳатто Ўзбекистонга кела олмаган одамлар ҳам кўриб, бу ерга келишга қизиқиши ортади. Шунинг учун менинг нуқтаи назаримда бу лойиҳа халқаро аҳамиятга эга.\nБундан ташқари, у минтақа халқларини, Ўрта Осиё, Шарқий Туркистон, Эрон, Араб мамлакатлари, Ҳиндистон, Покистон халқлари маданиятларини бирлаштиради, ораларида олтин кўприк бўлиб хизмат қилади. Бу борада Ўзбекистонда катта ишлар бўляпти, катта ютуқларга эришиляпти, буларнинг битта намунаси мана шу лойиҳадир.


Ўзбекистонда Умра зиёратининг баҳорги мавсуми бошланди\n15 февраль куни 175 нафар ўзбекистонлик зиёратчидан иборат дастлабки гуруҳ Умрага кузатиб қўйилди. Бу ҳақда Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита матбуот хизмати маълум қилади.\nМаълумотларга кўра, баҳорги Умра зиёратига жўнаб кетиш 15 февралдан 26 апрелгача давом этиши кўзда тутилган. Бу вақт оралиғида ўзбекистонлик мусулмонлардан 5904 нафари Умра ибодатини адо этиб қайтиши кутилмоқда.\nДин ишлари бўйича қўмита матбуот хизматига кўра, ҳар бир гуруҳ учун Умра зиёрати муддати 10 кунни ташкил этади. Зиёратчилар бундан 4 кунни Мадинаи Мунавварада, 6 кунни эса Маккаи Мукаррамада ўтказиши режаланган.\nЎзбекистонлик зиёратчилар Мадинада “Масжидул-Набавий”га қўшни бўлган “Ажниҳат ат-Тоййиба” меҳмонхонасида, Маккада эса Каъбатуллоҳдан 1 километр наридаги “Нама ал-Мавадда” меҳмонхонасида истиқомат қилишлари айтилмоқда.\nДин ишлари бўйича қўмита матбуот хизматининг маълум қилишича, ўзбекистонлик зиёратчиларнинг бу икки шаҳардаги ибодати, овқатланиши, уларга тиббий хизмат кўрсатиш, кузатиш ва кутиб олиш бўйича барча шароитлар яратилган, сафар чоғида уларга 8 нафар ишчи гуруҳ, 29 нафар шифокор ва 4 нафар ошпаз хизмат кўрсатади.\nКеча Умрага отланган 175 нафар зиёратчининг Ўзбекистонга 24 февраль куни қайтиши кутилмоқда. Қолган гуруҳларнинг сафардан қайтиши эса 5 майгача давом этади.


19 март, 2019, 15:17 1428\nТеглар:Лионель Месси | Қатар\nУ ерда Мессини кашф қилган мураббийлар ишламоқда\n80-йиллар охирида Қувайт нефт капиталига суяниб СССР билан кўргазмали ўйинлар ўтказди, чўлни яшил рангга бўяб ташлади ва ҳатто Платинини ҳам қайтаришга эришди. Мишел Платинига фаолиятини қайта тиклаши учун “оғзига сиққан пул”ни тўлади ва уни ярим таймга арабга айлантириб қўйди. Ҳозирда Қувайт ФИФА рейтингида 158-ўринда бормоқда.\n2019-йил январида Қатар Осиё Кубогида қитъанинг энг кучли термаларини чиқариб юборди, финалгача етиб борди ва унда кимсан Японияни 3-1 ҳисобида “ер тишлатди”.\nЯпонларни “кучли бешлик”, “Ред Булл” ва “Галатасарой” каби Европада номи чиққан жамоалари вакиллари олға бошлаб борди. Қатар таркибида эса ҳатто Осиёда ҳам таниқли бўлмаган болакайлар жавлон урди. Уларнинг таржимайи ҳолида миллат пункти мос келмасада, муҳим жиҳат уларнинг бирлаштириб турарди: бу Aspire Academy битирувчилари эканлиги.\nҚатар “хонакилаштириш”ни бошлади, аммо услубни ўзгартирди\nҚатар ўтган асрнинг охиригача тилла ва марваридлар қазиб олиш ортидан кун кўрадиган камбағалларга тўла мамлакат эди. 1970-йилда мамлакат ўз мустақиллигини қўлга киритди ва нефть саноатини миллийлаштира олди. Ўтган асрнинг охиридан бошлаб фаол тарзда ривожланиб борди ва 2019-йилда жаҳонда аҳоли жон бошига ЯИМ га кўра 6-ўриндаги давлатга айланди.\nМамлакатнинг 88% меҳнат мигрантлари ҳисобланади. Маҳаллий кишилар нефт экспортидан улуш олади, шу туфайли улар ёки ишламайди, ёки миллий ва шахсий бизнес-лойиҳаларда бошқарув органларида ўтиришади. Шу билан бир қаторда улар нефть ва газ умрбод эмаслигини тушунишади ва диверсификацион иқтисодни тузишади. Европалик авиакомпаниялар ва йирик шаҳарларда кўчмас мулкларни сотиб олишади, туристик инфраструктура ва металлургияни ривожлантиришади.\nҚатар нефтга «қарам» бўлишни хоҳламайди\nСпорт Қатарнинг машҳурлиги ва обрўсини дунёда ошириш режасига киради. 90-йиллар охиридан улар топ спортчиларга фаол тарзда паспорт тарқатиш билан шуғулланди. Гандбол бўйича турли миллат вакилларидан таркиб топган кучли терма жамоани тузди. Оғир атлетика бўйича довруғ таратди. Кениялик стайер-рекордчи Стивен Черонони “маҳаллийлаштирди”. У гарчи фаолиятини тугатганига анча бўлган бўлсада, Қатарда умрининг охиригача ҳар ой 1000 доллар олади.\nФутбол дастури дарровгина умумий концепция билан мос тушмади. Бошида Қатар бир неча лотин америкаликларни “хонакилаштирди” ва ҳатто “Вердер” тўпурари Аилтонни кўндирди. Бразилиялик футболчи арабларни 1.4 миллион евро эвазига 2006-йилги Жаҳон Чемпионатига олиб чиқишга рози бўлди, аммо ФИФА фуқароликни алмаштиришни таъқиқлаб қўйди.\nЎшанда Қатар футболни ривожлантиришга бўлган услубини ўзгартирди.\nAspire уч қитъада ишламоқда ва испанча футболига урғу бермоқда\nДжасим Ал Тани Қатарнинг ворис шаҳзодаси эди, аммо 2003-йилда кичик укасининг фойдасига тахтдан воз кечди. Бундай ишлардан фориғ бўлгач қудратли шайх бор эътиборини футболга қарата бошлади. 2004-йилда унинг ташаббуси билан Aspire Academy ташкил этилди.\nТанқидчилар Қатар 2022-йилги Жаҳон Чемпионатига мезбонлик қилиш учунгина академияни ривожлантирмоқчи дея баҳолади. Аммо сайловларда ютиб чиққанидан кейин ҳам инвестиция ҳажми ўзгармасдан қолаверди. Джасимнинг ўйлари омадсизроқ чиқди. У кўрфаз бўйидаги чўлни рақобатбардош футбол майдонларига айлантириш эди.\nМуаммо шунда эдики, қатарликлар жами 313 минг кишини ташкил қилади. Яъни Вологдадаги аҳоли сони билан тенг. Маҳаллий аҳоли эса шунчалар спортга қизиқмайдики, гастербайтерларга маҳаллий чемпионатни кузатишлари учун ҳар бир ўйинга деярли 8 доллардан пул беради.\nФутболга қизиқувчилар учун эса болаликдан таъминланади ва пул топиш доимий машғулотларга эҳтиёж сезмайди.\nБундай шартларда ўйинчиларни етиштириш имконсиз, шунинг учун Джасим бошқача йўлдан борди. Мавжуд ресурслардан максимум фойдаланиш учун шайх машҳур болалар мураббийлари, физиотерапевт ва психологлардан иборат жамоа тўплади. Улар спортчиларни атлетика, қиличбозлик, стол тенниси, гимнастика ва скуaшга тайёрлай бошлашди.\nФутбол йўналишини Ла Масиянинг собиқ директори ва скаути, “Барса” учун 13 ёшли Мессини кашф қилган Хосеп Коломер бошқарди. Коломер “Барса”далигидаёқ навбатдаги “Месси” Африкада пайдо бўлишига ишончи комил эди. Унинг фикри келажакдаги қидирув йўналишини белгилаб берди. Аммо академия маҳаллий йиғиндан ўз ишини бошлади.\n“Биз Қатар клубларидан энг кучли ёшларни саралаб олдик ва уларни миллий терма жамоага тайёрладик” – дея хотирлайди терма бош мураббийи Феликс Санчес Бас. “Бизда клуб йўқ эди, шу туфайли дам олиш кунлари тарбияланувчилар ўз жамоалари учун ўйнашарди. Аммо устувор вазифа доим академия эди. Агар биз турнир уюштирадиган бўлсак, футболчилар ўз клубларига эмас, биз учун ўйнарди.”\nAspire – миллий лойиҳа эди, шу боис рақобат йўқ эди. Бундан ташқари клубларнинг ўзи бизга энг иқтидорлиларни таклиф қиларди. Қидирув осон эди, боиси Қатарда 16 жамоа бор ва уларнинг бари битта шаҳарда жойлашган.\nУмумий методология бирданига пайдо бўлмади. Футбол бўлимида Испания, Голландия ва Германиядан мурабиййлар ишларди. Уларнинг ҳар бири ўзларига хос услубни устун қўярди. Бу “Реал Сосьедад”нинг собиқ мураббийи ва директори келгунча давом этди. У тайёргарликнинг умумий концепциясини ишлаб чиқди. У тўп назорати ва ҳужумдаги ўйинга кучли эътибор қаратадиган испанча футболга асосланди.\nСкаутлар тезда уқиб олишди ва концепцияларини ўзгартиришди. 2007-йилда академия Aspire Africa лойиҳасини ишга туширди. Танқидчилар Қатар Африканинг энг иқтидорлиларини “маҳаллийштириш” режалари ҳақида гапира бошлашди. Аммо энг кучли тарбияланувчилар ўз фуқароликларини сақлаб қолди ва ҳозирда ўз терма жамоалари учун ўйнашмоқда. Коломер африкаликларни рақобатни кучайтириш ва академия ичида қаршиликни ошириш учун олиб келди. Албатта тарбияланувчилар сонини ошириш ҳам кўзланган мақсад эди.\nАкадемия кичик шаҳарларда ва қишлоқларда минглаб мусобақаларни молиялаштирди. Африка радио ва ТВда оммавий рекламаларни ўтказди. Aspire технология етиб бормаган ва ташқи дунёдан узилиб қолган жойларгача кириб борди. У ерларда турнирларда қатнашиш учун плакатлар осиб қўйилди. Ҳатто битта мураббийни ўғирлаб кетишди ва уни саккиз соат сўроқ қилишди. Нигерия ҳукуматига лойиҳа шубҳали туюлди.\nБир йил мобайнида Aspire Марокаш, Камерун, Нигерия, Сенегал, Гана, Кения ва ЖАРда 450 минг болакайларни кўздан кечирди. Ҳар бир мамлакатдан 50 тадан одам танлаб олинди. Улар ҳафталик мусобақаларда ўйнашди ва шундан 42 таси (ҳар бир чизиқ учун учтадан) Доҳага жўнатилди.\nАфрикалик болалар Aspire ўйлаганидан ҳам анча иқтидорлироқ чиқишди. Аммо якунда ўртача йигирма киши стипендияга лойиқ кўрилди ва Доҳада қолдирилди. Қолганларни эса академиянинг Сенегалдаги Сали филиалига юборишди. Болалар мунтазам овқатланиш, кийим-кечак, тиббий хизмат ва таълим олишди. Ўз ватанларига бепул самолёт билетларидан ташқари ҳар ой бир неча юз доллар миқдорида “маош” бериб борилди. Йилига 5 минг доллар эса уларнинг ота-оналарига юборилди.\nЎшандан бери академия Африка, Осиё ва Лотин Америкасиниг 17 мамлакатларида 17 миллиондан ортиқ болакайларни кузатишди. Aspire нинг 40 дан ортиқ стипендиатлари ўз мамлакатларини турли ёш категорияларида ўйнашга улгурди.\nСенегал кампуси тарбияланувчилари эса 2013-йилда Месси билан танишишди. Юлдуз у ерга безгакга қарши курашиши кампаниясида иштирок этиш учун келганди. Aspire Африканинг ҳар бир жойида тиббий марказни очди ва 400 мингдан ортиқ анти-чивин ҳалтачаларини тарқатди.\nРаҳбарият олдида янги вазифа 2010-йилда биринчи “қалдироғлар” тайёр бўлганида пайдо бўлди. Бошқа машҳур академиялардан фарқли ўлароқ Aspire нинг бирор клубга тегишлилиги йўқ. Тарбияланувчиларга бирор клубга бориш имконияти йўқ эди. Улар осонлика Қатар жамоаларига тақсимласа бўларди, аммо лига на даража, на обрў борасида ажралиб турмасди.\nХосеп Коломер ва Андрес Блейхер (ўша вақтда академия директори) да қатъий фикр туғилди: Aspire битирувчилари ўйнай оладиган Европа клубини сотиб олиш. Хўжайинлар тезда Европа Иттифоқидан бўлмаганларга чеклов қўядиган Англия, Франция, Испания ва Италия вариантларидан воз кечишди. Танлов Бельгия ва Португалия ўртасида бўлди. Бельгия бир неча фактор туфайли кўпроқ мос тушарди: аввало африкалик тарбияланувчиларга француз тилида гаплашувчи мамлакат варианти яхшироқ эди, иккинчидан Бельгия паспортини уч йилдаёқ олса бўларди.\nБрюссель ёш футболчиларни қўллаши мумкин эди. Шу тариқа улар “Эйпен”да тўхталишди. Мэр ва аҳолини кўндиришди (кўпчилик маҳаллий аутсайдер клубни сотилишига қарши эди). Клубнинг 4 миллион евролик қарзларини тўлашди ва ўз ёшларини олиб келишди. Албатта норозиликсиз амалга ошди дея олмаймиз. Жамоанинг қарийб эски таркиби сотиб юборилди ва ўзиникиларга жой бўшатишди.\n2015-йилда Aspire Испаниянинг “Култураль Леонесса”сини 1.7 миллион еврога сотиб олди. Аммо “Эйпен” Қатар академиясининг “чўнтак” клубилигича қолмоқда. Энг сара битирувчилар рақобатбардош бельгия футболида чиниқмоқда. Европадаги тезлик ва интенсивликка мослашиб боришмоқда. Айни вақтда академия футболчилар билан алоқаларни сақлаб қолмоқда.\nБунинг учун қатарликлар фақатгина клуб сотиб олишмаган. Таълимни тугатган барча битирувчиларга мажбуран агент бириктириб қўйилган. Ҳаммасига бир киши – Сенегал филиалининг собиқ директори Ламин Саван тайинланган. У футболчиларга эмас, Aspire га ишлайди. Маошини ҳам академиядан олади. Расман қатарликлар тарбияланувчиларининг фаолиятини назорат қилади, уларнинг трансферлари ва эҳтимолий низоларни бошқаради. Шартнома бўйича муаммолар йўқ. Боиси агент академияни ҳимоя қилади, футболчиларнимас.\nҒарб матбуоти эса бундай нарсалар учун академияга босим уюштирмоқда. 2007-йилда The Observer буни “инсонийлик ниқоби остида одам савдоси” дея ёзганди. Газетанинг тарбияланувчиларни “хонакилаштириш” шубҳалари ўзини оқламади. 2014-йилда Irish Times “Орзулар ёки эксплуатация кадемияси?” сарлавҳали мақолани нашр қилди. Зепп Блаттер ҳам Aspire дастурини эксплуатация деб атади. Аммо шахсий ташрифидан сўнг ўз сўзини қайтиб олди.\n“Менинг оилам Каталониядагидек яшашмоқда” – дея тушунтиради терма жамоа мураббийи Феликс Санчес Бас. “Гарчи қатарликлар диндор бўлишсада, бошқа маданиятни ҳурмат қилишади. Маст ҳолатда автомобилни бошқаришни қаттиқ жазолашсада, ғарбликлар барчасини жуда бўрттиришади. Газеталар Қатарга қарши жуда ёмон нарсаларн ёзишади. Ҳақиқат эса ёзилганлардан анча фарқ қилади.”\nҚатар Осиё Кубогини ютди, африкалик тарбияланувчилар Европада жавлон урмоқда\nФевралда Aspire нинг 10 тарбияланувчиси Осиё чемпионларига айланишди. Улар орасида “Вилльяреал” вакили тезкор вингер Акрам Афиф ва турнир тўпурари Алмоэз Али бор. Финалда ўйнаган беш футболчи болалигидан Феликс Санчес Басда тарбия топган.\nФеликс Aspire га 2006-йилда ўтди. Унгача Ла Масияда 10 йил ишлади. У ерда Деулофеу ва Серджи Робертони шуғуллантирди. Бас ўсмирлар билан ишлади, 2014-йилда улар билан Осиё Кубогини ютди. Феликс ўқувчилари каби академия билан бирга ривожланди.\n“Бизга ўйинни назорат қилиш ёқади, аммо биз Қатар эканлигимизни тушунамиз” – дея изоҳлайди испаниялик мураббий. “Агарда биз ҳаммамиз бир хил ўйнагамизда илк босқичлардаёқ чиқиб кетган бўлардик. Ўрганишга мажбур бўлдик, ўйиннинг турли қисмидан фойдаландик”.\nШу билан бирга Aspire нинг энг кучли тарбияланувчилари Қатар учун ўйнамаслиги тилга олиш керак. 20 ёшли сенегаллик Мусса Ваге Россияда бўлиб ўтган ЖЧнинг кашфиёти бўлди. “Барса” тезкор ва кучли қанот футболчисини 5 миллион еврога сотиб олди. Генри Оньенкур учун икки йил аввал Европа топ-клубларининг ярми курашди. У айни вақтда “Тоттенхем”га тегишли ва “Галатасарой”дагидан анча кўп гол урмоқда.\nЙигирма йил аввал Қатар Қувайт изидан борганди, аммо вақтида юлдуз-нафақахўрлар ва маъносиз кўргазмали ўйинлардан воз кечди. Оммавий хонакилаштиришдан пойдеворни мустаҳкамлашга эътиборни қаратди ва осиё футболининг етакчи кучига айланди. Ўнлаб тарбияланувчилар ўз терма жамоаларида ўйнашмоқда.\nАндрей Клещенокнинг sports.ru сайтидаги мақоласидан фойдаланилди.\nАна шундай иш олиб борилса, 5-10 йил утиб, бизда хам футбол булади.


Кимёвий қуролни тақиқлаш ташкилоти (КҚТТ) мутахассислари 20 апрель куни Непалда тезкор ёрдам гуруҳларига дарс ўтмоқдалар. Икки ҳафталик кечикишдан сўнг, 21 апрель куни КҚТТ нозирлари Суриянинг Дума шаҳридаги эҳтимолий кимёвий ҳужум уюштирилган ҳудудга киритилдилар. (КҚТТ)\nДУМА, Сурия – Инспекторлар Россия қўллаб-қувватлайдиган Сурия президенти Башар Асад режими амалга оширгани айтилаётган эҳтимолий кимёвий ҳужум ҳудудига кирдилар. Уларнинг бу ерга киришини Москва икки ҳафтага кечиктирганди.\nСурия давлат ахборот агентликлари Кимёвий қуролни тақиқлаш ташкилоти (КҚТТ) инспекторлари 17 апрель куни Думага ташриф буюргани ҳақида сохта ахборот берган эдилар.\nАслида эса, улар тезкор ёрдам гуруҳларининг видео, сурат ва ҳисоботлари орқали исёнчилар назоратида бўлган жой хлор гази воситасида вайрон қилингани тасдиқланганидан сўнг, икки ҳафта ўтиб – 21 апрель куни ҳудудга киришган.\n6-7 апрель кунлари содир этилган ҳужум камида 40 кишининг ҳаётига зомин бўлган, 500 дан ортиқ киши шифохонага ётқизилган.\nРоссиянинг БМТдаги вакили Василий Небензя (чапда) Суриянинг БМТдаги вакили Башар Жаъфарий билан 10 апрель куни ўтказилган БМТ хавфсизлик кенгаши учрашуви чоғида суҳбатлашмоқда. Шу куни Россия АҚШ томонидан ишлаб чиқилган, Думадаги газ ҳужумидан кейин кимёвий қурол қўлланганини текширишга имкон берувчи БМТ Хавфсизлик кенгаши резолюциясига вето қўйди. Шу тариқа, Россия ўз иттифоқдоши - Сурияга қарши қаратилган чораларнинг олдини олиш мақсадида 12-маротаба вето ҳуқуқидан фойдаланди. (Гектор Ретамал/AFP)\nБМТнинг жиноятларни аниқлашга қаратилган бир қатор чораларига Россия томонидан вето қўйилганидан сўнг, АҚШ ва Буюк Британия халқаро қонунчиликни «очиқдан-очиқ бузгани» сабаб, Сурия режимига қарши кўпчилик томонидан қўллаб-қувватланган ҳужумни амалга оширганди.\nКимёвий мутахассислар Сурияда нимани қидиради?\nАнча вақтга кечикиб келганига қарамай, КҚТТ нозирлари тадқиқот учун фойдали бўлган кимёвий далилларни топишлари мумкин, деб хабар берган мутахассислар AFP нашрига.\nДалиллар эҳтимолий қурбонлар жасади ёхуд воқеа юз берган ҳудуд атрофида топилиши мумкин.\n«Жасадлардан олинган намуналар бебаҳо далил бўлиши мумкин», деди Лидс университетининг атроф-муҳит бўйича токсикологи Алейстер Хей.\n«Асаб тизимига таъсир қилувчи зарин каби моддалар атроф-муҳитда бир неча ҳафталардан сўнг ҳам, айниқса, қурол портлаган жой атрофларида сақланиб қолган бўлиши мумкин», деди у AFP нашрига.\nКҚТТнинг Сурияга юборилган олдинги миссияси аъзоси ва маслаҳатчи Ральф Траппнинг сўзларига кўра, хлор газини аниқлаш анча мушкул, сабаби у ҳавода тез тарқаб кетади.\nУнинг ўрнига, хлор гази атроф-муҳитда сақланиб қолгани сабабли, инспекторлар эҳтимолий ҳужум жойидаги ашёларда ушбу элементнинг ноодатий кўп миқдорини излашади, деди у.\n«Далилларни йўқотиш мумкин, аммо бунинг учун синчковлик талаб этилади. Бу иш синчиклаб амалга оширилган тақдирда ҳам, бу ҳудудда далиллар сохталаштирилганига оид белгилар қолиб кетиши мумкин», деди Хей. «Зарарланган ҳудудни тозалаш осонликча зарарсизлантириб бўлмайдиган ашёларнинг олиб ташланишига сабаб бўлади.»\nБу эса солиштириш учун «баъзи нарсалар олиб ташлангани белгисини қолдиради, айниқса эҳтимолий ҳужум рўй берганининг видеотасмаси мавжуд бўлса», деди у AFP нашрига.\nҲатто жуда эҳтиёткорлик билан тозаланганидан сўнг ҳам, «моддалар қолдиқлари ёки уларнинг парчаланиши натижалари» сақланиб қолади, деди у. Улар ғишт, цемент ва тупроқ таркибида топилиши мумкин, деб қўшимча қилди у.\nКҚТТ жамоаси «ташкилот нозирлари томонидан эҳтимолий ҳужум жойида топилган барча тегишли далиллар, жумладан, тозалаш ёки сохталаштириш ҳолатига оид ҳар қандай маълумотни тиклайди», деди Трапп.\nШундан сўнг, намуналар дунё бўйлаб тасдиқдан ўтган мустақил лабораторияларга юборилади. Ҳар бир намуна қисмларга ажратилиб, энг камида 2 та турли лабораторияга жўнатилади.\nУнинг сўзларига кўра, «агар миссия воқеа жойида хлор ёки зарин гази қўлланганини тасдиқлай олмаса, у ўзида бор далилларнигина тақдим этиши ва вазиятга ойдинлик кирита оладиган тахминларни кўрсатиши мумкин».\nШундан сўнг, «КҚТТнинг сиёсий органлари ва алоҳида аъзо-мамлакатлар кимёвий қурол қўлланганини тасдиқловчи далиллар етарли ёки йўқлиги ҳақида қарор қабул қиладилар», деди у.\nКҚТТга айбдорларни аниқлаш эмас, балки кимёвий ҳужум содир этилган-этилмаганига аниқлик киритиш вазифасигина топширилган.


Қозоғистон дастлабки этноолимпиадани ўтказишга ариза берди\nҚозоғистон миллий спорт турлари бўйича биринчи Олимпиада ўйинларини ўтказишга даъвогарлик қилаяпти. Бу ҳақда ҚР спорт ва жисмоний тарбия ишлари қўмитаси хабар бермоқда.\nУнинг маълумотларига қараганда, 2021 йилда ЮНЕСКО биринчи дунё этноспорт ўйинларини ташкил қилишни режалаштирмоқда. Қозоғистон бундай кенгкўламли спорт ҳодисасини ўтказишга талабгор тўртта мамлакат сафига киради. Ўйинларни ўз ҳудудида ўтказишга Туркия, Канада ва Жанубий Корея ҳам даъвогарлик қилаяпти.\nЮНЕСКОнинг спорт анъанавий турлари қўмитасининг координатори Марселлин Делли Олимпиада ўйинларини ташкил қилиш учун айнан Қозоғистон танланиши эҳтимоли юқори эканлигини баён қилди.\n«Биз сизнинг мамлакатингиз билан анчадан буён ҳамкорлик қилаяпмиз ва бу ерда ташкилий ишлар зарур даражада бўлишига ишончимиз комил. Яқин вақт ичида биз лойиҳа устида иш бошлаймиз – дастурга қайси этноспорт ўйинлари киритилишини муҳокама қиламиз ва бошқа кўплаб ишлар олдинда турибди», - деди у.\nАйни пайтда, Қирғизистон 2018 йилда шу мамлакатда учинчи марта ўтказилаётган Бутунжаҳон кўчманчи ўйинларини ЮНЕСКОнинг рўйхатига киритишга уринмоқда. БКЎга тайёргарлик кўриш котибиятининг расмий вакиласи Айжан Абдесова айтишига қараганда, ЮНЕСКОдан ҳозирча жавоб олинмади.


Саҳродаги ҳаёт илдизи - Ishonch.uz\nБош саҳифа Ўзбекистон Саҳродаги ҳаёт илдизи\nСаҳродаги ҳаёт илдизи\nёхуд женьшендан 5 карра кучли гиёҳ\nБироз муддат аввал «Ekologuz» телеграм канали орқали Тўрткўл тумани «Анҳорли» МФЙ ҳудудидаги Боғёп канали қурилишида қатнашаётган хитойлик ишчилардан бири Ўзбекистон Республикаси «Қизил китоб»ига киритилган цистанхе ўсимлигини териб олаётгани ҳақида хабар тарқалди.\nҚорақалпоғистон Республикаси Экологияни назорат қилиш инспекцияси ушбу ҳолат юзасидан ўрганиш ишларини олиб борди. Хитой фуқароси Жан канални қазиш жараёнида ён-атрофдан тахминан икки килограмм цистанхе ўсимлигини топиб олиб, қуритиб қўйгани, бу ишга ўша ўсимлик илдизларини чойга ва овқатга қўшиб истеъмол қилиш мақсадида қўл ургани аниқланди. Жанга Ўзбекистон Республикасининг «Ўсимлик дунёсини муҳофаза қилиш ва ундан фойдаланиш тўғрисида»ги қонуни талаблари тушунтирилди.\nШу ўринда савол туғилиши табиий: цистанхе қанақа ўсимлик? У нима учун «Қизил китоб»га киритилган?\nЮртимизда кўпчилик «шумгиёҳ», қорақалпоғистонликларда «олтин томир» деб тилга оладиган бу гиёҳнинг «илончўп», «чўл женьшени», «саҳродаги ҳаёт илдизи» каби номлари ҳам бор. Қозоғистон маҳаллий аҳолиси уни «бўри озуқаси» деб ҳам аташади. Чунки овчилар ва ўрмон атрофида яшовчиларнинг кузатувларига қараганда, қаҳратон қишдан зўр-базўр чиққан ҳолсиз бўри шу ўсимлик илдизини еб, куч-қувват олар экан.\nОлимларнинг тасдиқлашича, цистанхе икки минг йилдан буён Хитой тиббиётида ишлатилади. Сабаби, у женьшендан беш карра кучли бўлиб, талай касалликларни тузатишда қўлланилади. Чунончи, бўғинлардаги оғриқларни, буйрак касалликларини даволашда, хотира ва иммунитетни мустаҳкамлашда, асабни тинчлантиришда, айниқса, мия ўсимтаси олдини олишда, умрни узайтиришда тенги йўқ ўсимлик ҳисобланади. У Япония, Хитой, Қозоғистон фармацевтикаси ва косметологиясида кенг қўлланилади\nЧўл ва ярим чўл ҳудудларда ўсадиган цистанхе қуёшнинг заррин нурларида янада авж олиб, камалакдек товланади, ой ёғдусида ҳам ранго-ранг тусда жилоланади. Тадқиқотлардан аён бўлишича, шифобахш биофаол моддалар унинг ер устидаги ва ер остидаги қисмида тўпланади. Ер устидаги қисми гуллаган пайтда пояси бўйланмасига кесилади ва қумлардан тозалаб йиғиб олинади, сўнгра очиқ ва соя жойда қуритилади. Унинг таркибидаги биологик фаол моддалардан тайёрланган ҳақиқий ҳаётбахш эликсир инсоннинг иммун тизимини мустаҳкамлаш, хотирасини кучайтириш, жигар циррози ҳамда бепуштликни даволаш хусусиятларига эга.\nБу ноёб ўсимлик Шимолий Aфрика (Пиреней ороллари), Россия, Қозоғистон, Шарқий Осиёнинг Мўғулистон, Хитой, Малайзия мамлакатларида, бизнинг серқуёш заминимизда эса Амударё дельтаси, Қизилқум ва Устюрт кенгликларида учрайди. Чунончи, Қорақалпоғистонда 4 та тури ўсади. Улар вегетация жараёнини мустақил равишда амалга ошира олмаслиги туфайли саксовул, қандим каби ўсимликлар илдизига ёпишиб, сўрғичлари орқали озиқланади.\nЦистанхени қайта ишлаш ва истеъмол қилиш бўйича Япония, Хитой, Mўғулистон ва Mалайзия етaкчи ўринни эгаллайди. Охирги пайтларда қозоғистонлик тадбиркорлар ҳам табиатда ёввойи ҳолда ўсувчи цистанхени хомашё сифатида Хитой, Мўғулистон ва Жанубий Кореяга экспорт қилишмоқда. Қўшни давлатларда ушбу бебаҳо неъматдан тайёрланган дори воситалари, турли-туман дамлама ва чойлар бизнинг ички бозоримизга ҳам кириб келмоқда.\nЯна бир муҳим гап. Айни кезлар Орол денгизининг қуриб қолган ўзанларида ҳам цистанхе плантацияси яратилмоқда. Уни экишни биринчи бўлиб Япониянинг Чиба университети профессори Сатоши Тогаши ҳамда Тошкент давлат аграр университетининг Нукус филиали жамоаси бошлаб берди. Ўзбекистон Фанлар академиясининг Қорақалпоғистон бўлими олимлари эса Устюрт саҳроларида 2 гектарлик майдонда ушбу йўналишдаги синов ишларини ўтказишмоқда.\nЦистанхе етиштиришга Бухоро вилоятида ҳам катта эътибор қаратиляпти. 2018 йилда Президентимизнинг мазкур вилоятга ташрифи чоғида 3 минг гектар ерда шундай ўсимлик етиштирилиши, шунинг баробарида юзлаб иш ўринлари яратилиши хабар қилинган эди. Олимларнинг тасдиқлашича, ҳозир вилоят чўлларида табиий равишда тарқалган цистанхени инновацион усуллар асосида уруғидан кўпайтириш ва етиштириш, уларнинг таркибидаги фаол моддалар миқдорини аниқлаш борасида илмий изланишлар олиб борилмоқда.\nАввалги саҳифа“SQB Аёллар клуби”: ҳам кўнгилочар, ҳам тафаккурга бошловчи тренинглар мажмуи\nКейинги мақолаКексалар ўгитин олмаган авлод


DVV International лойихалари - Республиканский центр социально-экономического развития «САБР»\n««Сабр» ИИР Марказини ташкилий ривожланишини қўллаб қувватлаш ва кам таъминланган аҳоли қатлами – аёллар ва қизларда касбий кўникмаларни шакллантириш» бўйича DVVInternational билан ҳамкорликда олиб бориладиган чора тадбирлар\nМақсад: Самарқанд аҳолисининг кам таъминланган қатламида касбий кўникмаларни шакллантириш сифатини яхшилаш ва ахборот-маориф хизматларини кўрсатиш назарда тутилган. Лойиҳа ғояси Ўзбекистон Республикаси Миллий дастурларларига мос келган ҳолда, аҳолининг кам таъминланган қатламини қўллаб қувватлашга қаратилган.\nШу чора тадбирлар доирасида текин ҳолда касбий кўникмаларни шакллантирилади, Самарқанд ёшлари ва хотин-қизлари учун ахборот учрашувлари ташкил этилади. Бу комплекс ёндашув маъруза, семинарлар ва маслаҳатлардан иборатдир. Уларга қўшимча ҳолда «САБР» маркази Самарқанд вилоятининг Ургут тумани МРМда ҳам шундай тадбирлар олиб боради.\nЧора тадбирлар доирасида бошқарув ва устозларнинг малакасини ошириш, ташкилотни офис техникаси билан жиҳозлаш, катталарни ўқитиш бўйича услубий адабиётлар билан таъминлашорқали “САБР” ИИР Марказининг ташкилий ва институционал ривожлантириш назарда тутилган. Бу чора тадбирлар DVV International томонидан молиялаштирилади.\nБу чора тадбирлар натижасида аҳолининг кам таъминланган қатламида (ёшлар ва хотин-қизлар) ижтимоий иқтисодий имкониятлари кенгайтирилиши назаарда тутилган. Мақсадли гуруҳнинг иқтисодий фаоллиги ошиши, аҳоли бандлиги, ўзига бўлган ишонч уларнинг ҳаёт сифатини яхшилашга олиб келади.\n«Сабр» марказининг ташкилий ривожланишини қўллаб-қувватлаш ва аҳолининг кам таъминланган қатламидаги хотин-қизларда касбий кўникмаларни шакллантириш» номли лойиҳанинг 2 чи босқичи якунланди (2016 йил июнь декабрь ойлари). Бу лойиҳада Самарқанд шаҳри ва Самарқанд вилояти Ургут туманидаги кам таъминланган аҳоли қатламларида касбий кўникмаларни шакллантириш ва ахборот – маърифат хизматлар сифатини яхшилаш мўлжалланган эди.\nЛойиҳа доирасида Ургут, Оқдарё туманларида ва Самарқанд шаҳридаги 3та Маҳаллий Ривожланиш Марказларида 624 киши қандолатчилик, тикувчилик, компьютер саводхонлиги, сартарошлик, тўқиш ҳамда маникюр/педикюр йўналишлари бўйича касбий кўникмаларга эга бўлишди.\n2017 йилнинг 1 мартидан Ўзбекистондаги DVV International Филиали билан ҳамкорликдаги лойиҳанинг 3 босқичи давом этишни бошлади.\n3 босқичнинг асосий ғояси, Самарқанд вилоятининг кам таъминланган аҳоли қатламида касбий кўникмаларни шакллантириш бўйича сифатли курсларни турғун амалга ошириш мақсадида «САБР» Республика ИИР Марказининг ташкилий ривожлаништиришни давом этиш. Бу фаолият доирасида қуйидаги тадбирлар амалга оширилиши кўзда тутилмоқда:\n1. Самарқанд шаҳар ва Ургут тумани МРМларида касбий кўникмаларни шакллантириш бўйича курсларни қўллаб-қувватлаш;\n2. Самарқанд шаҳар МРМ тингловчиларига юридик ва психологик маслаҳатлар берилишини қўллаб-қувватлаш;\n3. Самарқанд шаҳар ва Ургут тумани МРМларида устозлар, ташкилот ходимларини танланган йўналишлар бўйича малакасини ошириш билан, «САБР» Республика ИИР Марказининг ташкилий ривожлаништиришни давом этиш;\n4. Самарқанд шаҳар МРМ мақсадли гуруҳларидан танланган вакилларнинг шахсий салоҳиятини ошириш бўйича ўтказиладиган тренингларни қўллаб-қувватлаш;\n5. Тадбирларни ўтказиш учун хоналарни асбоб-ускуналар билан таъминлаш.\nЛойиҳа якуни бўйича Самарқанд шаҳар МРМдан 200 киши, Самарқанд вилояти Ургут тумани МРМдан 90 киши касбий кўникмаларга эга бўлишади, шахсий салоҳиятини ошириш бўйича ўтказиладиган тренинглар доирасида 30 дан ортиқ кишилар ўзларининг коммуникацион кўникмаларини яхшилашади, ўз-ўзини баҳолаш ошади.


01.08.2020 19:34 0 2050\nРеспублика чегарасидан наркотик олиб ўтиб савдо қилувчи икки шахс тахминий баҳоси 40 миллион сўмга тенг бўлган ашёвий далил билан қўлга олинган. Ушланган шахсларга жиноий иш очилган.\nХабар берилишича, жорий йилнинг 5 июль куни Тошкент вилояти ИИББ ҳамда Бекобод шаҳар ИИБ ЖҚБ тезкор ходимлари томонидан ўтказилган тезкор тадбир натижасида Бекобод шаҳрида яшовчи 27 ёшли Аброржон Х. холислар иштирокида гумонланиб текширилганда, унинг ёнидан вазни 500 гр гашиш гиёҳвандлик воситаси борлиги аниқланиб, ҳужжатлаштирилиб олинган.\nУшланган шахс билан олиб борилган тезкор суриштирув ишлари давомида, у гашиш гиёҳвандлик воситасини, яқин таниши Сарвар исмли шахсдан 3 500 АҚШ доллари эвазига сотиб олганлиги ҳамда ҳозирда мижозларига сотиш мақсадида олиб кетаётганлиги аниқланган.\nСарвар исмли шахсни жиноят устида қўлга олиш мақсадида ўтказилган тезкор тадбир давом эттирилади.\nБекобод шаҳарида яшовчи 22 ёшли Сарвар Х. мижози Аброржонга гашиш гиёҳвандлик воситаси эвазига келишилган пул миқдорининг 200 АҚШ доллари ва 2 миллион 20 минг сўмини олаётган вақтида қўлга олинган.\nҚўлга олинган Сарвар Х. билан олиб борилган тезкор суриштирув ишлари давомида, у гашиш гиёҳвандлик воситасини,Тожикистон Республикасида яшовчи таниши Ҳасан исмли шахсдан 3 500 АҚШ доллари эвазига сотиб олганлиги аниқланган.\nҲозирда Бекобод шаҳар ИИБ ТБ томонидан ушланган шахсларга нисбатан Ўзбекистон Республикаси ЖКнинг 273-моддаси 5-қисми билан жиноят иши қўзғатилган.\nТошкент вилояти қорадори


Қрим ва Шотландия референдумлари ўхшашми? - BBC News O'zbek\nҚрим ва Шотландия референдумлари ўхшашми?\nImage caption Шотландиянинг биринчи вазири Алекс Салмонд мустақиллик илҳомчиси ва ташаббускори ҳисобланади\n18 сентябр куни Буюк Британия таркибига кирувчи Шотландия аҳолиси мустақиллик борасидаги умумхалқ референдумида овоз беради.\n300 йилдан ортиқроқ вақт мобайнида Британия таркибида бўлган ҳудуд келажаги борасидаги референдум арафасида омма сўровлари мустақиллик тарафдорлари ва қаршилар сони деярли тенг эканини кўрсатмоқда.\nАйни вақтда жаҳон бўйлаб бўлгинчилик ҳаракатлари мавжуд давлатлар ҳам бу референдумни яқиндан куатишяпти.\nЯқиндагина Украина таркибидан ажраб чиқиб, Россияга қўшилган Қрим раҳбари Сергей Аксеновнинг айтишича, агар Оврўпо Шотландия референдуми натижаларини тан олса, худди шу тарзда Қримдаги референдум натижаларини ҳам тан олиши керак бўлади.\nШу вақгача Оврўпо Иттифоқи Қримда шу йил мартида ўтказилган референдумни тан олмаган ва Қримни Россия томонидан аннексия қилинган, деб ҳисоблайди.\nХўш, жаноб Аксеновнинг сўзларида жон борми?\nШотландиядаги референдум Қримдаги референдумдан нимаси билан фарқ қилади?\nУшбу саволларга Би-Би-Си рус хизмати муҳаррири Фамил Исмаилов жавоб беради.\nImage caption Жаноб Аксеновга кўра, Оврўпо Шотландияни тан олса, Қримни ҳам тан олиши керак\nФамил Исмаилов: Бу икки вазият бир-бирига умуман ўхшамайди. Бу ерда жаноб Аксенов ўзи кўришни хоҳлаган нарсани воқеълик сифатида тақдим қилмоқда шекилли. Биринчидан, Шотландиядаги референдум мутлақо қонун доирасида ўтказилмоқда. Бу каби реферндум ўтказилиши учун қонунда талаб қилинган ҳамма шартлар бажариляпти. Британия парламенти референдумни ўтказишни тасдиқлаган. Референдум ошкор ва демократик фазода, очиқ баҳслар ўтказилиши, ҳамма томонларга ўз фикрларини изҳор этиш учун имкон яратилган, ҳарбий кучлар ҳозир бўлмаган, ҳеч бир томонга босим ё-да тазйиқ бўлмаган вазиятда ўтказилмоқда. Буларнинг биронтаси Қримдаги референдумда йўқ эди. Қримда референдум хорижий кучлар иштироки ва босими остида ўтказилди. Шунинг учун Шотландиядаги референдум билан Қрим референдумини таққослаш бу Ердаги ҳаёт билан Миррихдаги ҳаётни таққослашга ўхшаб кетади.\nБи-би-си: Россиянинг ўзида жаноб Аксеновнинг фикрига ўхшаш фикрлар не қадар кенг тарқалган?\nШотландиядаги референдум билан Қрим референдумини таққослаш Ердаги ҳаёт билан Миррихдаги ҳаётни таққослашдир\nФамил Исмаилов, Би-би-си муҳаррири\nФамил Исмаилов: Россиядаги омма орасида Қрим Россия бағрига қайтди, деган фикр жуда кенг тарқалган. Шунинг учун баъзи зиёлилар, журналистлар ва мустақил таҳлилчилар аслида Қримнинг аннексияси рўй берганлигини англаслар ҳам, уларнинг сони жуда кам. "Қримда халқ бунинг учун овоз берди" ва шунга ўхшаш бошқа расмий изҳоротларни аҳолининг аксар қисми ишонч билан қабул қилган. Россиядаги омма фикри "Қрим Россиянинг ажралмас қисми ва ҳозирда Россия бағрига қайтди, деб ҳисоблайди. Россияда бу борада олиб борилаётган кенг миқёсли тарғибот манзарасида бу масалалар юзасидан очиқ ва ошкор баҳсларнинг ўтказилишига имкон қолмаяпти. Расмий нуқтаи назарга қарши чиққанлар эса тазйиққа учрамоқдалар.\nБи-би-си: Лекин ҳозирда ўзгача фикрни изҳор этиш имкониятлари нисбатан кўпроқ эканлиги назарда тутилса, масалан, ижтимоий тармоқлар орқали, расмий нуқтаи назардан фарқ қиладиган фикрни айтувчилар кичик гуруҳ бўлса ҳам борми?\nФамил Исмаилов: Албатта бор. Лекин уларнинг овозини эшитиш деярли имконсиз. Ҳатто ижтимоий тармоқлар орқали бу борада изҳор этилган фикрлар ҳам оммавий "троллинг"га учрамоқда. Троллинг Россияда сиёсий тазйиқнинг кенг қўлланадиган усулига айланган. Қаердадир ижтимоий тармоқда Россия ҳукумати ёки давлатига нисбатан танқидий мулоҳаза янграши биланоқ, матбуотда айтилаётганидек, аввалдан тўланган одамлар томонидан атайлаб уюштирилаётган оммавий сўз ҳужумига учрашмоқда. Улар ҳукумат мавқеъини қабул қилмаган одамларни ҳақорат қилиш ва камситиш учун ижтимоий тармоқларни ҳам ишга солмоқдалар. Шунинг учун бу каби баҳслар кўпда ўзаро ҳақоратли айтишувларга айланиб кетмоқда. Бундан ташқари, Россия жамоатчилиги орасида Шотландиядаги референдум қандай ўтказилаётгани ҳақида муфассал маълумот йўқ. Украина қонунларига мувофи, мамлакат унитар давлат бўлгани учун Қримнинг келажаги борасидаги референдум бутун мамлакат миқёсида ўтказилиши керак эди. Шотландия эса, Бирлашган Қиролликнинг таркибий қисмидир ва ўз тақдирини ўзи ҳал қилмоқда. Россияда эса омма Шотландия тақдири Лондонда ҳал қилинади, деб ўйлайди. Россияда сайловда кимнинг қандай овоз бериши эмас, балки овозларни ким санаши муҳим, деган фикри кенг тарқалган. Шунинг учун ижтимоий тармоқларда айтилаётган фикрларнинг ҳам аксари Шотландиядаги референдумнинг ошкоралиги борасида шубҳаларга тўла. Уларнинг фикрича, фақатгина Лондон хоҳласагина Шотландия мустақил бўлиб чиқиши мумкин.\nБи-би-си: Сиёсий доираларда-чи, расмийлар Шотландия референдуми масаласини тилга олишяптими?\nФамил Исмаилов: Умуман олганда, сиёсий доираларда ҳам Шотландия референдумига қизиқиш катта. Мен бирон шахснинг сўзларини келтира олмайман, чунки тўғридан-тўғри, очиқчасига бирон киши бу ҳақда ҳозирча гапиргани йўқ. Лекин ўзаро баҳсларда бу масала кўтарилаётгани маълум. Агарда Шотландия мустақиллик учун овоз берса, бу демократик йўлда икки давлатнинг ажрашиши намунаси бўлиши мумкин. Лекин Шотландия мустақиликка қарши овоз берса, тахмин қилишимиз мумкинки, Россияда кўплар "мана, ваъдаларни беришди, лекин устида туришмади" деган истеҳзоли гапларни айтиши тайин.


Аввал хабар берганимиздек Малайзиядаги «Умумжаҳон Сўфийлар ташкилоти» ташаббуси ва «HILAL TRAVEL» сайёҳлик ташкилоти, Дин ишлари бўйича қўмита, Ташқи ишлар вазирлиги, «Ўзбекистон ҳаво йўллари» ва «Ўзбекистон темир йўллари» ҳамкорлида ва бевосита Туризмни ривожлантириш давлат қўмитаси кўмаги билан зиёрат туризми йўналишида «Naqshbandi Tourism Festival–2019» номли халқаро фестивали бошланди.\nКуни кеча фестиваль иштирокчиларининг дастлабки гуруҳи Тошкент халқаро аэропортида кутиб олиниб, Бухоро шаҳрига авиақатнов ва поезд орқали жўнаб кетишди.\nБугун ушбу фестиваль доирасидаги кейинги гуруҳ вакиллари (жумладан, Малайзия, Бангладеш Халқ Республикаси, АҚШ, Германия, Ҳиндистон, Индонезия, Хитой, Франция, Албания Республикаси, Покистон, Сурия, Жанубий Африка Республикаси, Россия, Буюк Британия давлатларидан) меҳмонлар Бухоро халқаро аэропортида ва Бухоро темир йўл вокзалида кутиб олинди.\nБухоро шаҳрининг "Афсона" номли тантаналар саройида меҳмонлар, мутасаддилар ва ташкилотчилар иштирокида «Naqshbandi Tourism Festival–2019» халқаро фестивалининг очилиш маросими бўлиб ўтди. Очилиш тадбирида «HILAL TRAVEL» сайёҳлик ташкилоти муассиси Музаффар Саттиев, Ўзбекистон Мусулмонлари диний идораси котибият бўлими мудири Муҳаммад Айюбхон Хомидов ва «Умумжаҳон Сўфийлар ташкилоти» асосчиси шайх Муҳаммад Абдулкарим сўзга чиқишди. Шу билан бирга Нақшбандия тариқатининг етук олимларидан шайх Зулфиқор Аҳмад Нақшбандий ҳазратлари Нақшбандия тариқатининг Ислом оламида тутган ўрни ҳақида суҳбат қилиб бердилар. Суҳбатдан сўнг Зулфиқор Аҳмад Нақшбандий ҳазратлари тадбир ташкилотчиларининг ҳақларига, зиёратларни мақбул ва ҳайрли бўлишлиги учун дуо қилиб тадбирни очиб бердилар.\nОчилиш маросимидан сўнг тушлик дастурхони ёзилди.\nТушликдан сўнг меҳмонлар зиёратларни Ҳазрати Сайид Амир Кулол зиёратгоҳ-мажмуасидан бошладилар. Сўнг Биби Орифа мажмуаси зиёратига борилди. Сўнгра Муҳаммад Баҳоуддин Нақшбандий ҳазратларининг зиёратларида бўлдилар. Бугунги зиёратлар шу билан якунланди. Эртага фестиваль доирасидаги зиёратлар яна давом этади. Бизни ижтимоий тармоқларда ҳам кузатиб боринг.\nДругие материалы в этой категории: « “Хожа Бухорий”да Ҳанафий мазҳабидаги ноёб манбалар кўргазмаси Ўзбекистонда «Исломий дарча» тамойилининг дастлабки босқичи бошланди »


"Sport" телеканали эндиликда Туркия чемпионатини ҳам намойиш этади\n12 сентябрь, 2018, 17:10\n"Sport" телеканалида эндилакда футбол бўйича Туркия чемпионати беллашувларини ҳам намойиш этадиган бўлди\n"Sport" телеканалидан янгилик. Эндиликда ушбу телеканал жаҳонда ўз ўрнига эга бўлган футбол бўйича Тукрия чемпионати беллашувларини намойиш қиладиган бўлди. Бу ҳақида телеканал анонслари орқали хабар берилмоқда.\nБироқ ушбу чемпионат доирасидан олиб кўрсатиладиган биринчи ўйин ҳақида маълумот берилгани йўқ. Айни пайтда ФИФА кунлари бўлиб ўтмоқда ва барча миллий чемпионатлар қатори Туркияда чемпионатида ҳам танаффус.


Муқаддас Садуллаева Йигиталидан маҳрга олган нарсасини кўрсатди — видео - ShouBiz.uz\nМедиа 14:24 | 12.2.22\nМуқаддас Садуллаева Йигиталидан маҳрга олган нарсасини кўрсатди — видео\nБу ҳақда актрисадан обуначилари сўраган\nАктриса Муқаддас Саъдуллаева актёр Йигитали Мамажоновдан маҳрга олган нарсасини кўрсатди.\nМуқаддас Саъдуллаева Instagram саҳифасида кузатувчилари билан савол-жавоб ўтказган. Шунда обуначиларидан бири ундан маҳрга нима олганини сўраган. Актриса узук олганини айтиб, унинг суратини кўрсатган.\nБу ҳақда аввал ҳам Муқаддас Саъдуллаевадан сўралганди. Актриса ўшанда ҳам узук олганини айтган бироқ уни кўрсатмаганди.\nМаълумот учун, жуфтлик 2018 йилда оила қурган. Ҳозирда уларнинг уч нафар: Саъдия, Абубакрсиддиқ ҳамда Ҳадича исмли фарзандлари бор. Актёр Муқаддас Саъдуллаеванинг биринчи турмушидан туғилган қизи Саъдияга ҳам ўз фамилиясини берган. Актриса биринчи бор 2014 йил 5 ноябрда турмушга чиққан. Бироқ уларнинг муносабати 6 ойдан кейин барҳам топган. У катта фарзандини ота уйида дунёга келтирган.\nЙигитали Мамажонов ҳам Муқаддас Саъдуллаевадан олдин хонанда Райҳон ҳамда қозоғистонлик Нигина исмли қиз билан оила қурганди. Унинг Райҳондан 2 ўғил фарзанди бор. Уларнинг исми Ислом ва Имрон. Нигинадан эса бир нафар қизи бор.


ОТБ Тожикистон ва Ӯзбекистон ӯртасидаги электр узатиш линияларини таъмирлашга молиявий ёрдам кӯрсатди\nОсиё Тараққиёт Банки Тожикистон билан Ўзбекистон ўртасидаги электр узатиш линияларини таъмирлаш учун 35 миллион АҚШ доллари миқдорида маблағ ажратди.\nТожикистондаги “Барқи тожик” давлат ширкати маълумотига биноан, 2018 йил баҳор мавсумидан шу кунгача Тожикистон Ўзбекистонга 1,5 миллиард киловатт миқдорида электр энергияси етказиб берган.\nОсиё Тараққиёт Банкининг 15 ноябрь куни тарқатган баёнотида айтилишича, Тожикистон ва Ўзбекистон ўртасидаги электр линияларини таъмирлаш ва янгилаш ишлари Тожикистондан Ўзбекистонга катта миқдорда электр энергияси етказишга имкон яратади.\nОсиё Тараққиёт Банки молиялаётган лойиҳа 2022 йили якунланади.\n2017 йил декабрида Тожикистон энергетика ва сув заҳиралари вазири Усмонали Усмонзода парламент сессиясида Тожикистондан Ўзбекистонга электр энергиясини экспорт қилиш учун 60 километр электр узатиш линияси ва барча подстанциялар таъмирланганини билдирган эди.\nЖорий йил баҳорида Тожикистондаги “Регар” кичик станциясидан Ўзбекистоннинг “Гулча” кичик станциясига электр энергияси узатишни бошлади.\nҲукуматлараро келишувга биноан, бир киловатт электр қувватининг нархи 2,5 АҚШ центини ташкил этади.\n“Барқи тожик” раисининг биринчи муовини Маҳмадумар Асозоданинг Озодликка айтишича, Тожикистон ва Ўзбекистон ўртасидаги ҳукуматлараро битим асосида йилига 1,5 миллиард киловатт-соат миқдорида электр қуввати экспорт қилинади.\n“Барқи тожик” ширкатига кўра¸ Тожикистондан Ўзбекистонга электр энергияси фақат баҳор-ёз мавсумида узатилади.\n2009 йили ноябрида Ўзбекистон бир томонлама Марказий Осиё ягона электр энергияси тизимидан чиқиши ортидан, Тожикистон ва Ўзбекистон ўртасидаги энергетика соҳасидаги ҳамкорлик бутунлай тўхтаб қолган эди.\nАйни дамда, “Тожиктрансгаз” ширкати Ўзбекистон билан муносабатлар яхшиланиши баробарида бу мамлакатдан Тожикистонга табиий газ етказиб бериши бошланганини маълум қилди.\nУшбу манбага кӯра, 12 саноат корхоналари билан бирга шимолий Тожикистондаги Суғд вилоятидаги баъзи минтақаларда аҳолига табиий газ етказилмоқда.\n2012 йилда Ўзбекистон Тожикистонга газ етказишни тўхтатиб қўйган эди.\nЖорий йил март ойида Ўзбекистон президенти Шавкат Мирзиёевнинг Тожикистонга давлат ташрифи чоғида икки давлат ўртасида газ бўйича битим имзоланганди.\nРасмий маълумотларга кўра, жорий йилда Тожикистон Ўзбекистондан фақат саноат корхоналари эҳтиёжи учун 800 миллион кубометр миқдорида газ олади.\n“Тожиктрансгаз” ширкати маълумотига кўра, 1 минг кубометр газнинг нархи 120 АҚШ долларини ташкил этади.


03 Май 2017 14:15 1498\nКамолиддин ҳожи нафақат бетакрор ҳофиз, балки атрофдагиларга яхшилик зиёсини таратадиган савобкаш инсон эди. У киши билан кечган фаолиятим давомида унинг ўнлаб, юзлаб кишиларга кўрсатган моддий-маънавий кўмакларига гувоҳ бўлганман.\n1985 йилнинг августи эди. Наманган вилоят театрида директор ўринбосари бўлиб ишлайман. Ўша пайтда директоримиз меҳнат таътилига чиққан, турли масалалар бўйича мурожаат қилувчиларни вақтинчалик раҳбар сифатида мен қабул қиламан.\nБир куни ишхонага – Биз Тахтакўприкданмиз, - деб кекса отахон билан онахон кириб келишди. – Маҳалламизда отадан ҳам, онадан ҳам етим қолган бир йигит яшайди. Кўплашиб, кўмаклашиб уй-жойини тартибга келтирдик. Уйлатиб қўйиш тараддудини кўрдик. Энди маҳалладошлар шу тўйга Камолиддин Раҳимовни хизматга чақирсак келармикинлар, дейишяпти.\n- Камолиддин ҳофиз бизда ишлайдилар. Аммо бу каби хизматга биз бир нима деёлмаймиз, - дедим мен. Иккиланиш билан Камолиддинни хонага чақиртирдим. Айни ёз, тадбир устига тадбир, тўй устига тўй. Ҳофизларнинг иши авжга чиққан палла.\nЭшик очилиб, Камолиддиннинг майин табассумли иссиқ чеҳраси кўринди. Салом-аликдан сўнг мен отахон ва онахоннинг мақсадларини маълум қилдим.\n- Сиз нима десангиз шу, - деди Камолиддин самимият билан. Унинг шу нафасида розилик зоҳир эди.\n- Раҳмат, ўғлим. Минг раҳмат, Умрингиздан барака топинг. Хурсандлигидан ўзини йўқотгудай дуо қиларкан, отахон онахонга бир қараб олди. Шу пайт онахон қўлидаги тугунчасини узатиб, - етимникини оз демай кўп ўрнида кўрасиз, камига маҳалладошлар тағин қараб туришмас, тўй ўтгач, тўкислаб, рози қиламиз, деди.\nКамолиддин тугунчадаги пулни шундай эҳтиёткорлик билан қайтариб, назаритўқлик билан жавоб берди: - Буни тўйнинг кам-кўстига ишлатинг-лар. Хизмат биздан.\nКамолиддиннинг одатига кўра тўйхонага айтилган вақтидан бирор соат олдин биргалашиб кириб бордик. Одамлар уни шунақа меҳр-муҳаббат, ҳурмат – эҳтиром билан кутиб олишдики, ҳамма шод, хурсанд эди.\nТўй базми кутилганидан ҳам зиёда кўтаринкилик билан якунланди. Маҳалла оқсоқоллари узундан-узун дуолар қилишди. Бояги тугун ҳофизнинг олдига қўйилди. Шу пайт Камолиддин куёв йигитни чақиртирди.\nУни бағрига босиб табрикларкан, бахтингга маҳалладошларинг, маҳалланг бахтига сен омон бўлгин. Мана бу пул ҳам биздан рўзғорингга ёрдам. Мана булар эса, - деди ҳофиз очиқ чеҳра билан, тўйдан тушган сеп-сарупо ва саргардон пулларни ҳам унинг олдига суриб, сен ва келинга тўёна!\nКамолиддин Раҳимовнинг бундай ҳимматпешалигига кўп бор гувоҳ бўлганман. Унинг бу каби яхшилик сабоғини берувчи жасоратлари ҳамюртларимиз хотирасида ўчмас чироқ бўлиб порлаб туришига шубҳа йўқ. Камолиддин бу каби савобли амалларининг ажридан жаннат боғчаларида баҳраманд бўлаётган бўлса, не ажаб. Зеро, яхшиликнинг мукофоти яхшиликдир!\n2017-02-26 03:36:46 4183


ИнтерФУТБОЛ :: "Сўғдиёна" Суперлигада 3-ўринни олса ОЧЛда қатнашмайдими? Қолганлар эса...\n"Сўғдиёна" Суперлигада 3-ўринни олса ОЧЛда қатнашмайдими? Қолганлар эса...\nЧемпионат охирларига келиб, медаллар ва ОЧЛ йўлланмаси учун кураш авжида...Хабарингиз бор, кеча Суперлигада 23-тур ўйинлари якунланди. "Пахтакор" бир неча тур аввал чемпионликни расмийлаштирди. Турнир жадвалига назар солсак, "Локомотив" иккинчи поғонада бормоқда. "Сўғдиёна" кучли учликка кириб олди. Айни пайтда кўпчиликни бир савол қизиқтирмоқда: ОЧЛга ким йўлланма олади?